Cyprus Broadcasting Corporation: News in Greek, 03-09-02\n ΕΠΙΤΡΟΠΗ 25 Ν\n ΙΡΑΚ ΜΠΑΜ Ν\n ΚΑΙΡΟΣ ΤΡΙΤΗ 2/9/03\nΕνοπλος ληστής άρπαξε οκτώ χιλιάδες λίρες από υποκατάστημα της Ελληνικής Τράπεζας στη Λεμεσό. Συνελήφθη ο φερόμενος ως δράστης και βρέθηκαν τα κλοπιμαία.\nΗ Επιτροπή Παιδείας της Βουλής συζητά το θέμα των 25 θέσεων στην πολυτεχνική σχολή του Πανεπιστημίου.\nΟ Δημοκρατικός Συναγερμός καταγγέλλει ότι υπάρχει αδικαιολόγητη καθυστέρηση στο θέμα της προετοιμασίας των Ευρωεκλογών. Η Κυβέρνηση αναμένει τις θέσεις των κομμάτων, δηλώνει ο Υπουργός Εσωτερικών.\nΔημιουργείται υπηρεσία παροχής ασύλου και αναθεωρητική αρχή για την εξέταση δύο χιλιάδων, εξακοσίων αιτήσεων που εκκρεμούν.\nΔεν δικαιολογείται καμμιά αύξηση της τιμής του χοιρινού κρέατος και εδεσμάτων, δηλώνουν ο Υπουργός Εσωτερικών και ο Σύνδεσμος Καταναλωτών.\nΕνοπλη ληστεία διαπράχθηκε το πρωί σε υποκατάστημα της Ελληνικής Τράπεζας στην Αγία Φύλα στη Λεμεσό. Η Αστυνομία, ύστερα από συντονισμένη επιχείρηση, κατάφερε να συλλάβει το φερόμενο ως δράστη και βρήκε τα κλοπιμαία χρήματα. Ο ληστής εισήλθε στο κατάστημα γύρω στις εννέα, φορώντας καπέλλο και μαύρα γυαλιά ηλίου και υπό την απειλή όπλου απέσπασε από τα ταμεία ποσό οκτώ χιλιάδων λιρών. Εν συνεχεία εξαφανίσθηκε προς άγνωστη κατεύθυνση με αυτοκίνητο το οποίο βρισκόταν σταθμευμένο έξω από το υποκατάστημα της Τράπεζας. Αυτόπτες μάρτυρες δήλωσαν ότι είδαν τον οδηγό ενός διπλοκάμπινου να σταθμεύει έξω από το υποκατάστημα και ύστερα από λίγο να απομακρύνεται με ιλιγγιώδη ταχύτητα. Η αστυνομία με δέκα περιπολικά και με τη συμμετοχή της ομάδας Ζήτα και ενός ελικοπτέρου εξαπέλυσε άγριο κυνηγητό για εντοπισμό και σύλληψη του δράστη. Δύο ώρες μετά τη διάπραξη της ληστείας η αστυνομία ανέκοψε κοντά σε στρατόπεδο των Πολεμιδιών, διπλοκάμπινο αυτοκίνητο, ο οδηγός του οποίου οδηγήθηκε για ανάκριση. Πριν από λίγο, επίσημος της αστυνομίας δήλωσε ότι η υπόθεση έχει εξιχνιασθεί.\nΗ Επιτροπή Παιδείας της Βουλής συνήλθε εκτάκτως και συζητά την απόφαση της Συγκλήτου του Πανεπιστημίου να μη διαθέσει 25 θέσεις της Πολυτεχνικής Σχολής λόγω χαμηλής βαθμολογίας των υποψηφίων. Ο Πρόεδρος της Επιτροπής Παιδείας Πρόδρομος Προδρόμου σε δηλώσεις στο ΡΙΚ ανέφερε ότι τα κόμματα πρέπει να αποφασίσουν απο κοινού ένα πλαίσιο, το οποίο να έχει συνοχή καί να εφαρμόζεται σε όλες τις περιπτώσεις. Ο Πρύτανης του πανεπιστημίου Σταύρος Ζένιος υπεραμύνθηκε του δικαιώματος της Συγκλήτου να καθορίζει κάποια επίπεδα, ιδιαίτερα στην περίπτωση μιας νεοσύστατης σχολής, όπως η πολυτεχνική. Ο υπουργός Παιδείας Πεύκιος Γεωργιάδης δήλωσε ότι υπάρχει αδιέξοδο στο θέμα και πρόσθεσε πως θα αναμένει τις εξελίξεις μετα τη σημερινή συνεδρία της Επιτροπής Παιδείας για να μελετήσει τα επόμενα βήματα με τους νομικούς συμβούλους του υπουργείου. Ο Πρόεδρος του Δησύ Νίκος Αναστασιάδης δήλωσε σήμερα ότι η Σύγκλητος του πανεπιστημίου πρέπει να αποδεχθεί για φέτος την εγγραφή των 25 φοιτητών στην Πολυτεχνική Σχολή.\nΝωρίτερα, η Επιτροπή Παιδείας της Βουλής συζήτησε το θέμα του διορισμού Καθηγητών για τη διδασκαλία του μαθήματος του Τεχνικού σχεδίου και γραφικών τεχνών. Στη συνεδρία παρευρίσκονταν ο Υπουργός Παιδείας, η Επίτροπος Διοικήσεως και εκπρόσωποι των Εκπαιδευτικών Οργανώσεων.\nΟ Δημοκρατικός Συναγερμός έθεσε σήμερα θέμα ορθής στελέχωσης των σχολείων. Ο Πρόεδρος του Δησύ Νίκος Αναστασιάδης δήλωσε ότι θεωρεί απόλυτα ορθή τη θέση της Οέλμεκ πως πρέπει να γίνει ένας σωστός επιστημονικός και προγραμματισμένος τρόπος επίλυσης των προβλημάτων στο χώρο της παιδείας. Δεν μπορεί, είπε, να έχουμε τα περισσότερα παχύσαρκα παιδιά και παρά ταύτα να μην διορίζονται γυμναστές στη δημοτική εκπαίδευση, αλλά στις γραφικές τέχνες να θυμούμαστε ότι πρέπει να διοριστούν αρχιτέκτονες. Ο κύριος Αναστασιάδης μιλούσε ύστερα από συνάντηση με την ηγεσία της Οέλμεκ.\nΗ κυπριακή Κυβέρνηση συνεχίζει τις παραστάσεις της σε όλα τα επίπεδα για το θέμα της λειτουργίας του σχολείου στο Ριζοκάρπασο. Ο Κυβερνητικός Εκπρόσωπος Κύπρος Χρυσοστομίδης σημείωσε την αντίδραση που υπάρχει από το Ευρωκοινοβούλιο και τη δραστηριότητα που ανέπτυξαν οι ευρωβουλευτές Δημήτρης Τσάτσος και Τερέζα Βίλιερς. Εξέφρασε παράλληλα την ελπίδα να καταστεί δυνατή η επαναλετουργία του σχολείου αλλά και η επέκταση του κύκλου σπουδών, με τη λειτουργία Γυμνασίου.\nΟ Υπουργός Παιδείας Πεύκιος Γεωργιάδης εξέφρασε λύπη και διαμαρτυρία για τη στάση του κατοχικού ηγέτη στο θέμα της λειτουργίας του Γυμνασίου Ριζοκαρπάσου και γενικά τη θέση που υιοθετεί ο Ραούφ Ντενκτάς σε ό,τι αφορά τα σχολεία των κατεχομένων. Ο Υπουργός Παιδείας μιλούσε σε τελετή κατά την οποία επέδωσε στις κατεχόμενες Σχολικές Εφορίες Αγίου Αμβροσίου, Καραβά, Κερύνειας, Κυθρέας, Λαπήθου, Λευκονοίκου και Μόρφου επιταγές ύψους οκτακοσίων λιρών έκαστη. Ο κύριος Γεωργιάδης είπε πως η παράδοση των επιταγών στις Σχολικές Εφορίες των κατεχομένων είναι μια συμβολική τελετή που δείχνει τη στήριξη και ταυτόχρονα την πίστη μας ότι θα επιστρέψουμε στα σπίτια, τα χώρια και τις πόλεις μας.\nΟύτε είμαι, ούτε δεν είμαι υποψήφιος, είναι η απάντηση του Μητροπολίτη Πάφου Χρυσόστομος στα δημοσιεύματα που τον φέρουν να διεκδικεί τον Αρχιεπισκοπικό Θρόνο. Σε δηλώσεις στο ΡΙΚ ο Πάφου Χρυσοστόμος ανέφερε ότι παρερμηνεύθηκε δήλωση την οποία έκαμε σε δημοσιογράφο, απαντώντας σε σχετική ερώτηση.\nΟ Δημοκρατικός Συναγερμός καταγγέλλει ότι υπάρχει αδικαιολόγητη καθυστέρηση στη ψήφιση της νομοθεσίας για τις Ευρωεκλογές του ερχόμενου Ιουνίου και προειδοποιεί για δυσάρεστες εκπλήξεις. Ο Επίτροπος Εσωτερικών του ΔΗΣΥ, βουλευτής Ανδρέας Παπαπολυβίου, δήλωσε σε δημοσιογραφική διάσκεψη ότι έχει καθυστερήσει πάρα πολύ η ρύθμιση θεμάτων που αφορούν στις Ευρωεκλογές και τόνισε ότι καθίσταται επιτακτική ανάγκη η χωρίς καθυστέρηση ψήφιση της σχετικής νομοθεσίας. Διαφορετικά, είπε, η Κύπρος κινδυνεύει να μείνει εκτεθειμένη έναντι της Ευρωπαϊκής Ενωσης. Ο Δημοκρατικός Συναγερμός υποστηρίζει περίληψη σε ενιαίο εκλογικό κατάλογο των Τουρκοκυπρίων που διαμένουν στις ελεύθερες περιοχές, για τις Ευρωεκλογές του ερχομένου Ιουνίου, αλλά θεωρεί δύσκολο να μπορέσουν να ασκήσουν το εκλογικό τους δικαίωμα οι Τουρκοκύπριοι που διαμένουν στα κατεχόμενα. Παράλληλα, πιστεύει ότι η συμμετοχή των Τουρκοκυπρίων του εξωτερικού θα πρέπει να ρυθμισθεί ξεχωριστά από την κάθε χώρα διαμονής τους. Ο κύριος Παπαπολυβίου επανέφερε την πρόταση για συζήτηση του όλου θέματος στο Εθνικό Συμβούλιο, καθώς και την πρότασή του για λειτουργία εκλογικών κέντρων στις πρεσβείες της Δημοκρατίας στο εξωτερικό. Επίσης εισηγείται όπως στις Ευρωεκλογές η Κύπρος αποτελέσει ενιαία εκλογική περιφέρεια και όπως καθιερωθεί η οριζόντια ψηφοφορία, έτσι ώστε οι ψηφοφόροι να μπορούν να επιλέγουν υποψηφίους από διαφορετικούς κομματικούς συνδυασμούς.\nΤο Υπουργείο Εσωτερικών αναμένει τις αποφάσεις των κομμάτων σχετικά με τις ευρωεκλογές, ώστε να αρχίσει η προετοιμασία για τη διεξαγωγή τους. Ο υπουργός Εσωτερικών Ανδρέας Χρίστου δήλωσε ότι ο Πρόεδρος της Δημοκρατίας συζήτησε το θέμα με τους αρχηγούς των κομμάτων, ενώ όπως είπε, δεν αποκλείεται συζήτησή του και σε επίπεδο Εθνικού Συμβουλίου. Ο κύριος Χρίστου ευχήθηκε στις ευρωεκλογές να λάβουν μέρος και Τουρκοκύπριοι.\nΟ υπουργός Εσωτερικών Ανδρέας Χρίστου ανακοίνωσε ότι δημιουργείται υπηρεσία ασύλου και αναθεωρητική αρχή, για να εξετάζουν αιτήσεις αλλοδαπών που ζητούν πολιτικό άσυλο. Η υπηρεσία ασύλου θα στελεχώνεται από 15 άτομα, ενώ η αναθεωρητική αρχή θα αποτελείται από 20 άτομα, τρία από τα οποία θα έχουν προσόντα επιπέδου δικαστή. Σύμφωνα με τον κύριο Χρίστου, στην Κύπρο εκκρεμούν δύο χιλιάδες εξακόσιες αιτήσεις. Μέχρις ότου να ξετασθούν, οι αιτητές λαμβάνουν δημόσιο επίδομα που ανέρχεται για το 2002 στο ένα εκατομμύριο, τετρακόσιες χιλιάδες λίρες. Τα περισσότερα άτομα που ζητούν πολιτικό άσυλο προέρχονται από το Ιράν, την Τουρκία, το Πακιστάν, την Παλαιστίνη και τη Ρωσία. Το θέμα της παραχώρησης ασύλου είναι ένα από τα προβλήματα που αντιμετωπίζει η Κύπρος ως προς την εναρμόνισή της προς το Ευρωπαϊκό κεκτημένο.\nΟ Κυβερνητικός Εκπρόσωπος δήλωσε ότι η Κυβέρνηση δεν πιστεύει πως θα υπάρξει οποιαδήποτε ανταπόκριση από ελληνοκυπρίους για επανεγκατάσταση στην Αμμόχωστο υπό τουρκοκυπριακή διοίκηση. Σε ό,τι αφορά τη δραστηριότητα που αναπτύσσει το ΕΦΚΑΦ στην κλειστή περιοχή Αμμοχώστου και τον ισχυρισμό ότι ελληνοκύπριος επιχειρηματίας ενδιαφέρεται να πραγματοποιήσει έργα ανάπτυξης στην περιοχή, ο εκπρόσωπος είπε ότι η Κυπριακή Κυβέρνηση δεν έχει οποιαδήποτε ενημέρωση. Η Κυβέρνηση, είπε, παρακολουθεί στενά τις εξελίξεις και απαιτεί όπως η περιοχή επιστραφεί στους νόμιμους κατοίκους της, σύμφωνα με τα ψηφίσματα του Οργανισμού Ηνωμένων Εθνών.\nΟλο και περισσότεροι Τουρκοκύπριοι ενδιαφέρονται να εργοδοτηθούν στις ελεύθερες περιοχές, δήλωσε ο Υπουργός Εργασίας Μάκης Κεραυνός. Καθημερινά, πρόσθεσε, δεκάδες Τουρκοκύπριοι αποτείνονται στα επαρχιακά γραφεία εργασίας, ζητώντας πληροφορίες. Ηδη το τελευταίο πεντάμηνο, τετρακόσιοι από αυτούς έχουν βρει εργασία, κυρίως στις οικοδομές, και έχουν εγγραφεί στο σύστημα κοινωνικών ασφαλίσεων.\nΚαμία αύξηση δεν δικαιολογείται στην τιμή του χοιρινού κρέατος από τους κρεοπώλες, αφού, όπως επανέλαβε ο υπουργός Εσωτερικών Ανδρέας Χρίστου, δεν έχει επιβληθεί καμία επιβάρυνση στα τέλη για σφαγή των χοίρων. Η μόνη αύξηση που δικαιολογείται, είπε ο κύριος Χρίστου, είναι στην τιμή των βοοειδών και των αμνοεριφίων, όχι όμως πέραν των πέντε σεντ. Ο πρόεδρος του Συνδέσμου Καταναλωτών Πέτρος Μάρκου, σχολιάζοντας στο ΡΙΚ δημοσιεύματα ότι υπήρξε κατακόρυφη αύξηση στην τιμή πώλησης στα σουβλάκια χαρακτήρισε εντελώς απαράδεκτη οποιαδήποτε αύξηση στην τιμή του χοιρινού κρέατος. Είπε ότι ο Σύνδεσμος θα εξετάσει το θέμα με τις αρμόδιες κρατικές υπηρεσίες και κάλεσε τους καταναλωτές να μην αγοράζουν από κρεωπώλες ή σουβλατζίδικα που έχουν επιβάλει τιμές που δεν δικαιολογούνται. Κάλεσε επίσης τους καταναλωτές να καταγγέλλουν σουβλατζίδικα που δεν έχουν αναρτήσει τιμοκαταλόγους. Ο πρόεδρος του Συνδέσμου Κρεοπωλών Κώστας Λειβαδιώτης σε δηλώσεις επίσης στο ΡΙΚ είπε ότι τους τελευταίους δύο μήνες η τιμή του ζωντανού χοίρου αυξήθηκε από τα 35 σεντ στα 60 σεντ. Ως εκ τούτου, είπε ο κύριος Λειβαδιώτης, η τιμή της μίας λίρας και ογδόντα σεντ που πωλείται από τους κρεοπώλες κυμαίνεται σε λογικά επίπεδα, δεδομένου ότι η μόνη μείωση που επήλθε για το χοιρινό κρέας ήταν μισό σεντ στα τέλη του σφαγείου.\nΤεράστια προβλήματα θα δημιουργηθούν από το κλείσιμο των εικοσι-οκτώ περιφερειακών σφαγείων, δήλωσε ο γενικός γραμματέας της ΕΚΑ, Κωστάκης Κωνσταντινίδης. Τα κυριώτερα, πρόσθεσε, επικεντρώνονται στη μη ικανοποιητική εξυπηρέτηση του καταναλωτικού κοινού και στο συνωστισμό στα σφαγεία. Ο κύριος Κωνσταντινίδης σημείωσε, ακόμη, ότι δεν δικαιολογούνται μεγάλες αυξήσεις στις τιμές των κρεάτων, προσθέτοντας ότι έχει ζητήσει συνάντηση τόσο με τον Υπουργό Εσωτερικών όσο και με τον Πρόεδρο της Βουλής για περαιτέρω συζήτηση του θέματος.\nΣτο Ιράκ, αυτοκίνητο παγιδευμένο με εκρηκτικά εξερράγη έξω από Κεντρικό Αστυνομικό Σταθμό της Βαγδάτης, προκαλώντας τον τραυματισμό δεκατεσσάρων ιρακινών αστυνομικών. Στόχος της επίθεσης ήταν πιθανότατα ο αρχηγός της ιρακινής αστυνομίας στη Βαγδάτη Χασάν Αλή, ο οποίος την ώρα της έκρηξης απουσίαζε από το κτίριο. Εξάλλου, χθες δύο άνδρες της αμερικανικής στρατιωτικής αστυνομίας σκοτώθηκαν και ένας τραυματίστηκε από έκρηξη νάρκης, επίσης στη Βαγδάτη.\nΜε την κωμωδία του Μποστ "Μήδεια" που ανεβάζει ο Θεατρικός Οργανισμός Κύπρου, αρχίζει σήμερα το διεθνές φεστιβάλ Κύπρια. Στη Λευκωσία το έργο θα ανεβάζεται μέχρι τις 6 Σεπτεμβρίου στη σχολή Τυφλών. Θα ακολουθήσουν παραστάσεις και στις υπόλοιπες επαρχίες. Το φεστιβάλ θα διαρκέσει πέντε εβδομάδες και θα προσφέρει μοναδικές εκδηλώσεις θεάτρου, όπερας, χορού, μουσικής και κινηματογράφου. Θα λάβουν μέρος μεταξύ άλλων, το Κρατικό Θέατρο Μόσχας, η Βασιλική Φιλαρμονική Ορχήστρα Βρετανίας, η Κρατική Ορχήστρα Αθηνών και το Θεάτρο Τέχνης Καρόλου Κουν. Χορηγός Επικοινωνίας του Φεστιβάλ είναι το Ραδιοφωνικό Ιδρυμα Κύπρου.\nΑνοίγει απόψε τις Πύλες της η Γιορτή του Κρασιού στη Λεμεσό. Τα εγκαίνια της εκθεσης θα τελέσει στις οκτώ ο υπουργός Εμπορίου Γιώργος Λιλήκας.\nΣημαντική μείωση της θερμοκρασίας αναμένεται από την Πέμπτη, σύμφωνα με την Μετεωρολογική Υπηρεσία. Ο Διευθυντής της Μετεωρολογικής Υπηρεσίας Κυριάκος Θεοφίλου δήλωσε στο ΡΙΚ ότι από την Πέμπτη και μέχρι τη Δευτέρα θα υπάρξει σταδιακή μείωση της θερμοκρασίας, μέχρι και τριών βαθμών την ημέρα και δεν αποκλείεται μέχρι το Σάββατο η θερμοκρασία να πέσει κάτω από τους τριάντα βαθμούς. Κατά το τριήμερο αυτό δεν αποκλείεται επίσης να σημειωθούν τοπικές βροχές ή και μεμονωμένη καταιγίδα. Ο κύριος Θεοφίλου, σχολιάζοντας δήλωση Βρετανού ειδικού, ότι με βάση τις εποχικές προβλέψεις, ο καιρός μέχρι και τον Ιανουάριο στην Ευρώπη θα είναι θερμότερος από το συνηθισμένο για την εποχή, ενώ η βροχόπτωση θα είναι ιδιαίτερα χαμηλή, είπε ότι υπάρχουν μεγάλα κέντρα που κάμνουν εποχικές προγνώσεις Ομως, πρόσθεσε, οι εποχικές προγνώσεις έχουν πολύ μειωμένη επιτυχία, αν και δίδουν κάποιες γενικές ενδείξεις όσον αφορά τον καιρό για τις διάφορες εποχές.\nΤο απόγευμα ο καιρός θα είναι κυρίως αίθριος, ενώ η αραιή ομίχλη θα επιμείνει σε μερικές περιοχές. Στα ορεινά θα σχηματιστούν παροδικές νεφώσεις, που είναι πιθανόν να φέρουν μεμονωμένες βροχές ή και καταιγίδες.\nΟι άνεμοι θα πνέουν θαλάσσιοι μέτριοι, τριών έως τεσσάρων μποφόρ και η θάλασσα θα είναι λίγο ταραγμένη. Η θερμοκρασία θα φθάσει στους 38 βαθμούς στο εσωτερικό, στους 33 στα νότια παράλια, στους τριάντα ένα στα δυτικά και στους 30 στα υψηλότερα ορεινά.\nΑπόψε ο καιρός θα είναι αίθριος, με αραιή ομίχλη και χαμηλή νέφωση, ενώ σε μερικές περιοχές θα σημειωθεί και ομίχλη.\nΟι άνεμοι θα πνέουν δυτικοί έως βορειοδυτικοί ασθενείς, δύο έως τριών μποφόρ και η θάλασσα θα είναι γενικά έως λίγο ταραγμένη.\nΗ θερμοκρασία θα πέσει στους εικοσιτέσσερις βαθμούς στο εσωτερικό, τα νότια και ανατολικά παράλια και στους 22 στα δυτικά, βόρεια και υψηλότερα ορεινά. Ο κίνδυνος για πυρκαγιές είναι εξαιρετικά μεγάλος σε όλες τις δασικές περιοχές.\nrik2html v1.00 run on Wednesday, 3 September 2003 - 16:46:42 UTC


Παρά Πέντε: Αυτό ήταν το αρχικό όνομα που θα δινόταν στην σειρά - TV - Athens magazine\nΣίγουρα, όλη η Ελλάδα παρακολουθούσε και παρακολουθεί ακόμα σε επαναλήψεις, τη σειρά του Mega "Παρά Πέντε". Ωστόσο, πολλά είναι αυτά που δε γνωρίζουμε για την αγαπημένη σειρά, όπως, ότι το αρχικό όνομα ήταν διαφορετικό από αυτό που ξέραμε μέχρι σήμερα.\nΗ σειρά "Στο Παρά 5" υπήρξε αδιαμφισβήτητα μία από τις μεγαλύτερες τηλεοπτικές επιτυχίες, όχι μόνο του Γιώργου Καπουτζίδη ή του Mega, αλλά της ελληνικής τηλεόρασης στο σύνολό της.\nΠρόκειται για μία σειρά που αγαπήθηκε όσο λίγες και ήταν προσεγμένη στην παραμικρή της λεπτομέρεια. Από το χτίσιμο των χαρακτήρων μέχρι την εξέλιξη της συγκλονιστικής ιστορίας. Ο Γιώργος Καπουτζίδης, ο οποίος έχει αποκλείσει το ενδεχόμενο ενός remake, είχε ετοιμάσει ένα σενάριο αναπτύσσοντας την αρχική του ιδέα, που ήταν σχεδόν αδύνατο να αποτύχει.\nΚαι αυτό ήταν ο ίδιος ο τίτλος. Ένας φοβερά ταιριαστός τίτλος, τόσο κυριολεκτικά, όσο και συμβολικά δεν ήταν καθόλου στη σκέψη του δημιουργού της σειράς.\nΣύμφωνα με τον ίδιο το δημιουργό, οι αρχικοί τίτλοι που είχαν προταθεί ήταν οι "Και τώρα τρέξτε", "Πού μπλέξαμε;" και "Τα μάτια σας Δεκατέσσερα". Ο τίτλος "Στο Παρά 5" επιλέχτηκε την τελευταία στιγμή, με την ιστορία να τον δικαιώνει απόλυτα! Θα είχε άραγε την ίδια επιτυχία με την επιλογή κάποιου άλλου τίτλου;


Η Eurolife, διαχρονικός πρωταγωνιστής στην ασφαλιστική αγορά, εισάγει σήμερα τον κλάδο σε μια νέα, αισιόδοξη εποχή και αποτυπώνει ένα τολμηρό βήμα στη νέα οπτική της ταυτότητα.\nΚαθώς η ασφαλιστική βιομηχανία μπαίνει σε περίοδο σημαντικών αλλαγών, η Eurolife χαράσσει ξανά το δρόμο για το μέλλον, επενδύοντας στην αξιοπιστία και δυναμική του οργανισμού, εκσυγχρονίζοντας προϊόντα και υπηρεσίες και υλοποιώντας τον ψηφιακό της μετασχηματισμό.\nΕφαρμόζοντας με ιδανικό τρόπο την κουλτούρα συνεχούς ανανέωσης και πρωτοπορίας της, η εταιρεία εκφράζει το δυναμισμό και την εξωστρέφειά της ενσωματώνοντας τις αξίες αυτές στο νέο της λογότυπο.\nΔιατηρώντας τις αναφορές στο παρελθόν, το νέο λογότυπο γίνεται πιο λιτό, σύγχρονο, πιο άμεσο, δυναμικό και φιλικό. Ανταποκρίνεται στις προκλήσεις των καιρών και ταυτόχρονα δηλώνει τη διαρκή σχέση με το Συγκρότημα της Τράπεζας Κύπρου.\nΗ εξέλιξη της εταιρικής ταυτότητας της Eurolife δεν είναι απλά εικαστική: Αποκαλύπτει τη σύγχρονη ασφαλιστική εταιρεία της επόμενης δεκαετίας. Μια εταιρεία που κινείται συνεχώς, νοιάζεται και βελτιώνεται, φροντίζει τους πελάτες της.\nΜια εταιρεία που αναπτύσσεται και ανταποκρίνεται στις διάφορες προκλήσεις της ζωής: στα εύκολα, στα δύσκολα, στα αναπάντεχα, σε κάθε σταθμό, κάθε στιγμή της πορείας, έχοντας το βλέμμα σταθερά στραμμένο στον άνθρωπο και την κοινωνία.\nΤρεις επιχειρήσεις στην Ινδία ανάμεσα στις καλύτερες μικρές επιχειρήσεις του κόσμου\nΟι Γενικές Ασφάλειες ενισχύουν την πρόληψη και αντιμετώπιση πυρκαγιών


Greek kamaki - ΤΑ ΝΕΑ\ntanea.gr > Έντυπες Ειδήσεις > Απόψεις > Greek kamaki\nΣας γράφω από τη Ναύπακτο. Μόλις προσκύνησα το ωραιότατο άγαλμα του Μιγκέλ Θερβάντες που βρίσκεται στα τείχη του παλιού λιμανιού. Τι δουλειά έχει εδώ ο μέγας συγγραφέας; Πολέμησε στις 7 Οκτωβρίου 1571, στη ναυμαχία της Ναυπάκτου, όπου οι ευρωπαϊκές δυνάμεις κατέστρεψαν τον οθωμανικό στόλο και διέσωσαν τον δυτικό πολιτισμό. Εχασε μάλιστα ο Θερβάντες το αριστερό του χέρι - με το δεξί έγραψε λίγα χρόνια αργότερα τον Δον Κιχώτη.\nΓια ποιο λόγο να μας συγκινεί τόσο ο Δον Κιχώτης; Γιατί να αποτελεί διαχρονικό σύμβολο, εξίσου ισχυρό με τον Ρωμαίο και την Ιουλιέτα - οι οποίοι ενσαρκώνουν τον θρίαμβο του έρωτα επί της εξουσίας, της νεότητας επί του γήρατος; Και με τον Φάουστ, που πουλάει την ψυχή του στον Διάβολο για να αποκτήσει ό,τι δεν γίνεται να αποκτηθεί και μένει ο δόλιος τελικά δίχως ψυχή;\nΔιότι ο Δον Κιχώτης είμαστε όλοι εμείς. Που εκλαμβάνουμε τις επιθυμίες μας ως γεγονότα. Που μπερδεύουμε την τσίγκινη λεκάνη του κουρείου με το κράνος του ιππότη, σκουπίζουμε τις σαπουνάδες της, τη φοράμε λεβέντικα στο κεφάλι μας και καλπάζουμε εναντίον των ανεμόμυλων - «πίσω λήσταρχοι και σας έφαγα!» παραληρούμε ηρωικότατα. Ολοι εμείς ποζάρουμε αυτάρεσκα στον εντός μας καθρέφτη. Θαυμάζουμε το ωραιοποιημένο είδωλό μας, ζούμε τις μέρες μας μυθιστορηματικά, κατάγουμε φανταστικούς θριάμβους, καθαγιάζουμε κάθε πληγή ή ακόμα και αμυχή μας. Κάνουμε ισοβίως την πορδή βροντή. Ωσπου, μια μέρα η πραγματικότητα παίρνει την εκδίκησή της. Μέχρι και ο Οιδίπους, ο εξυπνότερος των ανθρώπων, είδε τον κόσμο, που έχει οικοδομήσει με υλικά τις ψευδαισθήσεις του, να σωριάζεται και να τον πλακώνει. Ο κάθε βασιλιάς αποκαλύπτεται στο τέλος γυμνός.\nΝα, πάρτε τον Παύλο Πολάκη. Κορδώνεται και στρίβει το τσίγαρο ή το αρειμάνιο μουστάκι του. Κεραυνοβολεί τους εχθρούς του. Απολαμβάνει τη δημοφιλία του. Νομίζει ότι είναι επαναστάτης ποπολάρος, εκδικητής Ζορό, Αρης αντάμα και Ζορμπάς. Ετσι και ηττηθεί πολιτικά - εάν τον απομακρύνει ο κύριος Τσίπρας ή αν τον αποδοκιμάσουν οι ψηφοφόροι - θα αντιληφθεί τον εαυτό του ως άλλο Προμηθέα Δεσμώτη. Θα βογκάει καρφωμένος σε έναν νοερό Καύκασο, αγωνιζόμενος να συντρίψει τις αλυσίδες του. Θα βιώνει την προσωπική του κατακρήμνιση με ένταση παναθρώπινης τραγωδίας. «Ηρθανε χρόνια δίσεκτα, πέσαν καιροί οργισμένοι...» θα βρυχάται. Ωσπου κι ο τελευταίος οπαδός να του γυρίσει την πλάτη. Πώς να το υποψιαστεί ο εκ Σφακίων υπουργός, έτσι όπως μαστουρώνει με τις αναθυμιάσεις του εγώ του, ότι εάν κάτι θυμίζει στα αλήθεια είναι «greek kamaki»;\nΑπό τη δεκαετία του 1960 (γράφω για τους νεότερους), στην τουριστική Ελλάδα, Κρήτη, Αιγαίο, Ιόνιο αλλά και στα στενά της Πλάκας, ήκμασε το είδος του εγχώριου καθ' έξιν εραστή. Αγόρια από δεκαπέντε μέχρι εξήντα χρόνων μοστράρονταν στα καφενεία και στις ταβέρνες. Με ανοιχτό πουκάμισο για να δείχνεται το τριχωτό τους στήθος και η χρυσή καδένα. Με ύφος βαρύ συνάμα και νωχελικό. Με μπριγιαντίνη, μπόλικη φτηνή κολώνια, γυαλιστερό σκαρπίνι κι άσπρη κάλτσα. Ορδές κοριτσιών από τον ξανθό Βορρά - βρετανίδες δακτυλογράφοι και σκανδιναβές νοσοκόμες - κατηφόριζαν κάθε καλοκαίρι για να θαυμάσουν τα καμάκια να ρίχνουν ζεϊμπεκιές, ενίοτε και μπαλωθιές. Για να μελώσουν με τα χάδια και με τα χαριτωμένα, στοιχειώδη αγγλικά τους.\nΤα greek kamakia ένοιωθαν παραπάνω από Δον Ζουάν, κατακτητές και κύριοι του σύμπαντος κόσμου. Το στρώμα ήταν το γήπεδό τους κι εκείνα σκόραραν ανελέητα, πρωί, μεσημέρι και βράδυ, σπάζοντας ένα δόντι από την τσατσάρα για κάθε τους επιτυχία. Οι πιο στυγνοί βιοπορίζονταν από τις σεξουαλικές υπηρεσίες τους, έφτιαχναν κομπόδεμα για να μην τους τρώει τους χειμώνες το μηχανουργείο και η οικοδομή. Οι πιο ρομαντικοί ερωτεύονταν στο τέλος. Ακολουθούσαν τη Δουλτσινέα τους στην πατρίδα της ή την εγκαθιστούσαν στο χωριό τους, να τη διδάξει η μάνα τους πώς να ανοίγει το φύλλο, πώς να λιβανίζει τα εικονίσματα...\nΜε την επιδρομή του aids στις αρχές των 80's, ο ελεύθερος έρωτας τέθηκε εκποδών. Οι τουρίστριες το πήραν βαριά, μέχρι διαδήλωση οργάνωσαν στην Κρήτη εναντίον των νέων συντηρητικών ηθών. Τα greek kamakia είχαν - φευ! - κατατρομοκρατηθεί, δεν εμπιστεύονταν το προφυλακτικό ως ασπίδα ενάντια στην επιδημία. Η εποχή, έτσι κι αλλιώς, άλλαζε. Ο πουριτανισμός έπαιρνε παγκοσμίως την εκδίκησή του. Οι ανέμελοι επιβήτορες βγήκαν στη σύνταξη, τους κέρναγες ούζο ή ρακή και αναπολούσαν τα περασμένα μεγαλεία τους. Πού να το ήλπιζαν ότι - σαράντα χρόνια αργότερα - θα μετεμψυχώνονταν σε υπουργό;\nΧωμενίδης Χρήστος 23 Φεβρουαρίου 2019 | 05:00


Κυριακή, 13 Ιουνίου 2021 03:01:30 ΜΜ\nΑρχική›Ειδήσεις›ΕΚΑΒ: Με επιτυχία η αερομεταφορά δύο τραυματιών από την Κω\nΤους τραυματίες και τους συνοδούς τους διακόμισαν δύο ασθενοφόρα του ΕΚΑΒ στα επείγοντα του Νοσοκομείου, όπου γιατροί και νοσηλευτές αντιμετώπισαν την κατάσταση. Σημειώνεται ότι το ΕΚΑΒ της Ρόδου, έχει απομείνει να λειτουργεί και να εξυπηρετεί τα επείγοντα περιστατικό, μόνο με τρία ασθενοφόρα σε 24ωρη βάση για ολόκληρο το νησί.\nΈμπειροι διασώστες του ΕΚΑΒ, μιλώντας στη Ροδιακή, επισήμαναν ότι η όλη λειτουργία γίνεται σε οριακό επίπεδο, με τους ίδιους να έχουν εξαντλήσει πλέον τις αντοχές τους. Οι ίδιοι κάλεσαν τους τοπικούς μας φορείς αλλά και την ίδια την κοινωνία να σταθούν στο ύψος των περιστάσεων πριν να παρουσιαστούν περιστατικά και καταστάσεις τέτοιες που θα δημιουργήσουν τεράστια και ανυπολόγιστα προβλήματα.\nΤελευταία τροποποίηση στις 09:12 - 19 Αυγ 2019


Τζεφ Γκόλντμπλουμ ταινίες στις οποίες έχει πάρει μέρος. - Athinorama.gr\nΠΑΟΥΝΤΕΡ, ΤΟ ΑΓΟΡΙ ΤΟΥ ΟΥΡΑΝΟΥ\nΗ παράξενη ιστορία ενός εφήβου με τηλεπαθητικές ικανότητες, που γεννήθηκε αλμπίνος, προκαλώντας το ρατσιστικό μένος των πολιτών μιας αμερικανικής κωμόπολης.\nΕνας οικογενειάρχης, που σώζεται ως εκ θαύματος ύστερα από ένα τροχαίο ατύχημα, βρίσκεται σε τηλεπαθητικό δεσμό με έναν ψυχοπαθή δολοφόνο, ο οποίος βλέπει μέσα από τα μάτια του και επιλέγει τα επόμενα θύματά του.\nΟ Τομάς, που από παιδί πιστεύει ότι τον μπέρδεψαν στη γέννα με τον γείτονά του Αλφρεντ, αποφασίζει στα γεράματά του να βρει τον αιώνιο εχθρό του και να πάρει πίσω αυτό που υποτίθεται ότι του ανήκει.\nΓΙΑ ΨΗΛΟΥ ΠΗΔΗΜΑ\nΟι ερωτικές περιπέτειες μιας διανοούμενης νοσοκόμας μ'έναν δειλό και ατάλαντο Αμερικάνο ηθοποιό που έχει ξεπέσει στο Λονδίνο.\nΣΤΟΝ ΠΛΑΝΗΤΗ ΓΗ ΤΑ ΚΟΡΙΤΣΙΑ ΕΙΝΑΙ ΕΥΚΟΛΑ\nΤρεις εξωγήινοι, που ψάχνουν απεγνωσμένα να βρουν μια θηλυκή παρουσία, βρίσκουν καταφύγιο στην πισίνα μιας γήινης, που μόλις χώρισε με τον εραστή της.\nΤΟ ΟΝΕΙΡΟ ΤΟΥ ΤΡΕΛΟΥ ΠΙΘΗΚΟΥ\nΕνας Αμερικανός συγγραφέας που ζει στο Παρίσι, δέχεται να γράψει ένα σενάριο για έναν νεαρό και άπειρο σκηνοθέτη, ο οποίος έχει αιμομικτικές σχέσεις με την αδελφή του.


Μεγαλειώδης συγκέντρωση στη Ρόδο για τους συντελεστές του ΦΠΑ\nΠρώτη καταχώρηση: Παρασκευή, 29 Μαΐου 2015, 00:02\nΠλήθος κόσμου συγκεντρώθηκε το βράδυ της Πέμπτης στην πλατεία Κύπρου για να διατρανώσει την αντίθεση του στην επιχειρούμενη μείωση των μειωμένων συντελεστών ΦΠΑ στα νησιά.\nO περιφερειάρχης Νοτίου Αιγαίου κ. Γιώργος Χατζημάρκος στην ολιγόλεπτη ομιλία του τόνισε:\n«Η σημερινή συνάντηση δεν έχει να κάνει σε τίποτε με τις δύο- τρείς μονάδες ενός συντελεστή ΦΠΑ. Έχει να κάνει με την ουσία, η οποία δεν είναι άλλη από το να μην δέχεσαι να δυσφημείσαι, να λασπολογείσαι, να υπονομεύεσαι, την ώρα που με απόλυτη προσήλωση, πολύ εργατικά προσφέρεις σ’ αυτή την χώρα πάρα πολλά, παίρνοντας πίσω ελάχιστα. Έχει να κάνει με την αναγνώριση την οποία θα έπρεπε να είναι αυτονόητη, με το δικαίωμα στο να έχεις τις πολιτικές αυτές, οι οποίες θα δημιουργήσουν, αυτό το περίφημο περιβάλλον ίσων ευκαιριών, που αποτέλεσε την πηγή έμπνευσης αλλά και την κυρίαρχη συνθήκη της Ευρωπαϊκής Ένωσης και έχει να κάνει με όλη αυτή την άθλια προπαγάνδα κατά των νησιωτών η οποία έχει ενταθεί τα τελευταία χρόνια με το να λοιδορείται συνεχώς και με το να κατασυκοφαντείται με δημόσιο λόγο υπεύθυνων παραγόντων το ειδικό καθεστώς, το ελάχιστο αυτό τελευταίο οχυρό νησιωτικότητας, που ίσχυσε στα νησιά μας».\nΟ αγώνας, όπως είπε στη συνέχεια, είναι και θα είναι συνεχής, διαρκής: «Είναι πάρα πολλά αυτά που έχουμε μπροστά μας να ανατρέψουμε, είναι πάρα πολλά αυτά που έχουμε να προλάβουμε, είναι πάρα πολλά αυτά που έχουμε να διεκδικήσουμε και είναι τόσο πολλά ώστε να συνιστούν ένα τεράστιο στοίχημα επιβίωσης για όλη τη νησιωτική Ελλάδα και σήμερα η Ρόδος, βασίλισσα, όπως πάντα στην ιστορία της, αγκαλιάζει όλα τα νησιά και βγαίνει μπροστά για όλα τα νησιά, που πάντοτε κοιτούσε και αγαπούσε, γνήσια πρωτεύουσα για όλα τα μικρονήσια τα οποία δεν έχουν τον όγκο για να κινητοποιηθούν αλλά θα πρέπει να κρατήσουν κι αυτά τα ελάχιστα χαρακτηριστικά τα οποία τους έχουν απομείνει σήμερα».\nΟ Περιφερειάρχης Νοτίου Αιγαίου τόνισε ότι η μάχη που δίνεται συνιστά ιστορία: «Και γι αυτήν την ιστορία είμαστε υποχρεωμένοι να παλέψουμε, όσοι πιστεύουμε βέβαια σ’ αυτό. Σ’ αυτή τη μάχη δεν χωρούν ούτε υπονομευτές ούτε αυτοί που δεν πιστεύουνε».\nΟ δήμαρχος Ρόδου κ. Φώτης Χατζηδιάκος, που μίλησε στη συνέχεια, επεσήμανε ότι ξεκινά ένας άλλος τρόπος διεκδίκησης: «Μέχρι σήμερα είχαμε ακούσει για αποφάσεις συμβουλίων, ψηφίσματα, κατάθεση σε υπουργία υπομνημάτων, που μπορεί να μην λαμβάνονται υπόψιν, για επισκέψεις σε υπουργεία, για το αυτονόητο. Το αυτονόητο, που είναι η ιδιαιτερότητα των νησιών. Δυστυχώς μέχρι σήμερα κανένας δεν το έχει καταλάβει από την κεντρική εξουσία κι από όλες τις προηγούμενες κυβερνήσεις. Δεν κάνουμε αντιπολίτευση διεκδικούμε τα δικαιώματα και τα δίκαια μας. Όταν η ίδια Ευρωπαϊκή Ένωση έχει σε αντίστοιχες πλούσιες χώρες αναγνωρίσει αυτό το δικαίωμα και δεν θέλω να ακούσω ποτέ κανέναν να πει προνόμιο, το δικαιούμαστε και εμείς.\nΔεν πρόκειται να μας ακουμπήσουν, δεν πρόκειται να μας πειράξουν, τα νησιά του Αιγαίου είναι ο πιλότος της νησιωτικότητας και η εφαρμογή της νησιωτικής πολιτικής. Νέος ήμουνα και γέρασα, όταν για πρώτη φορά το 1995 ζητούσα την εφαρμογή της νησιωτικής πολιτικής μετά την υπογραφή της Συνθήκης του Άμστερνταμ. Σήμερα, γερνώντας και κοντεύοντας να συνταξιοδοτηθώ είμαι εδώ για να δηλώσω για μία ακόμη φορά παρών. Εγώ δεν θα καταθέσω τα όπλα και σας καλώ σήμερα να έρθετε όλοι μαζί και να διατρανώσετε ένα πράγμα: Ιδού η Ρόδος Ιδού και το πήδημα!\nΤελευταία ενημέρωση: Παρασκευή, 29 Μαΐου 2015, 00:07


Interview with Mini & the Moochers – Raspi Radio\nInterview with Mini & the Moochers\nNovember 18, 2014 March 25, 2016 raspi\nΠρόσφατως βρεθήκαμε κοντά τους, τους παρακολουθήσαμε επί σκηνής στο Thess ? Blues Festival που διοργανώθηκε για πρώτη φορά φέτος στη Θεσσαλονίκη και για ακόμα μία φορά μας άφησαν άφωνους. Επικοινωνιακοί, άμεσοι κ άκρως διασκεδαστικοί, παρέσυραν τον καθένα εκεί μέσα να λικνιστεί στους ρυθμούς των τραγουδιών τους.\nΜόλις κατέβηκαν από τη σκηνή μιλήσαμε μαζί τους και δέχτηκαν να μας παραχωρήσουν μία “mini” συνέντευξη ηλεκτρονικής μορφής για να μοιραστούν μαζί μας όσα θέλαμε να μάθουμε για εκείνη τη μέρα αλλά και γενικότερα. Και όλα αυτά..; Για χατίρι σας και μόνο!!\nΑφήνουμε λοιπόν εμείς τα πολλά λογιά, και δίνουμε τη σκυτάλη στους Mini & the Moochers !\n– Θα αρχίσουμε με κάτι κλασσικό που θα σας ρωτάνε όλοι. Από πότε υπάρχετε σαν μπάντα και πώς προέκυψε το όνομά σας;\n– Κατ’αρχήν σας ευχαριστούμε πάρα πολυ για αυτή τη συνέντευξη! Αγαπάμε Ρα.Σ.Π.Ι. και σας ευχόμαστε τα καλύτερα! Λοιπον, η αφορμή για τη δημιουργία των mini and the moochers ήταν το freakin’ out της Κατερίνας, η οποία έψαχνε μπασίστα για την ηχογράφιση του κομματιού. Έτσι λοιπόν έγινε η πρώτη πρόβα με τον Νίκο Βαταλάχο στα τύμπανα, τον Φώτη στο μπάσο και την Κατερίνα στα φωνητικά. Εκεί λοιπόν γεννήθηκε η ιδέα για ένα σχημα και αφού βρήκαμε τον Θόδωρα για κιθάρα και τον Κωστή Χατζησωτηρίου για τρομπέτα, κάναμε την πρώτη μας πρόβα σαν σύνολο! Το όνομα mini and the moochers ήταν έμπνευση μεταξύ σοβαρού και αστείου, του Σταμάτη Βογιατζόπουλου καθώς πίναμε ρακόμελα, από το ομώνυμο κομμάτι που ακούγαμε εκείνη τη στιγμή – Minnie the Moocher! Η μόνη αλλαγή ήταν η πλάκα της Κατερίνας, το minnie να γράφεται με δύο i – mini ! Και έτσι κ έγινε!\n– Από τότε που σας πρωτό συναντήσαμε έως σήμερα η μπάντα έχει αλλάξει αρκετές φορές μορφή. Θεωρείτε ότι αυτό επηρεάζει θετικά ή αρνητικά την εξέλιξή σας;\n– Όντως η μπάντα έχει αλλάξει αρκετές φορές μορφή, για διαφορετικούς λόγους κάθε φορά, και κάτι τέτοιο είναι απολύτως φυσικό. Η εξέλιξη του συγκροτήματος πάντως δείχνει πως ναι, οι αλλαγές αυτές μέχρι τώρα μας επιρρεάζουν θετικά. Πρέπει εδώ να τονιστεί πως αυτό δεν έχει να κάνει με το επίπεδο του κάθε μουσικού αλλά το αν οι στόχοι που είχε το συγκρότημα γινόταν αποδεκτοί από όλους, αν υπήρχε κοινή αντίληψη για το τί θέλουμε να είναι οι Mini and the Moochers, αν υπήρχε διάθεση να το κυνηγήσουμε. Δεν θέλαμε τέλειους μουσικούς αλλά φίλους οι οποίοι γουστάρουν το moocher vibe!\n– Έχετε παίξει σε διάφορες πόλεις. Ποιο κοινό θεωρείτε ότι είναι το πιο θερμό;\n– Ε αυτή η ερώτηση είναι εύκολη… Εννοείται Ιωάννινα! Εσείς μας υποστηρίζετε εξ’αρχής, εσείς μας αγαπήσατε, σε εσάς οφείλουμε πολλά και σας ευχαριστούμε γι’αυτο! Ελπίζουμε να μπορούμε να σας κάνουμε να περνάτε καλά κάθε φορά που θα παίζουμε για σας!\n– Έχετε να μας διηγηθείτε κάποια ιστορία από κάποια εμφάνισή σας που θα σας μείνει αξέχαστη;\n-Γενικά προσπαθούμε να περνάμε καλά σε κάθε live και αυτό θέλουμε να το μεταδίδουμε και στον κόσμο. Και έχουμε ακόμη σίγουρα πολλά να μάθουμε και να βελτιώσουμε. Ένα ωραίο στιγμιότυπο ήταν στο τελευταίο μας live στα Γιάννενα με το moonwalk του Σταμάτη, ένα άλλο ήταν στο αντιρατσιστικό στην Πρέβεζα βλέποντας άτομα κάθε ηλικίας και διαφορετικής εθνικότητας να χορεύουν ασταμάτητα. Η αλήθεια πάντως είναι πως οι ιστορίες μετά και πρίν τα live έχουν πολύ περισσότερο ενδιαφέρον και πολλή περισσότερη πλάκα, αλλά αυτές ας τις αφήσουμε για κάποια άλλη φορά!\n– Είστε μία μπάντα από επαρχία. Το είδος που εκπροσωπείτε δεν έχει μεγάλη σκηνή στην Ελλάδα. Παρ όλα αυτά, εσείς ξεχωρίζετε και έχετε γίνει γνωστοί και σε άλλες πόλεις πέρα των Ιωαννίνων. Ποιο είναι το μυστικό της επιτυχίας σας και πώς μπορείτε και το διατηρείτε;\n-Γενικά μπλούζ σκηνή στην Ελλάδα δεν υπάρχει. Παρ’όλα αυτά υπάρχουν πολλοί αξιόλογοι άνθρωποι που προσπαθούν να την οργανώσουν, να την δημιουργήσουν καλύτερα… Τώρα για το αν ξεχωρίζουμε εμείς και το γιατί, είναι μάλλον νωρίς ακόμη να πεί κανείς. Εμείς θα προσπαθούμε να δημιουργούμε, θα προσπαθούμε να σας κάνουμε να εκφραστείτε μέσα από τη μουσική μας, και μακάρι να συνεχίσουμε να το κάνουμε για πολλά χρόνια ακόμα!\n– Θεωρείτε ότι στα τόσα χρόνια που υπάρχετε στην σκηνή ως μπάντα, η καθημερινή επαφή σας με τη μουσική, με το κοινό αλλά και με άλλους μουσικούς του είδους σας, σας έχουν αλλάξει σαν προσωπικότητες;\n-Σίγουρα όλοι μας έχουμε πάρει πολλά αυτά τα τρία χρόνια. Όλες οι εμπειρίες που συνοδεύουν αυτή την μπάντα είναι πραγματικά γεμάτες με στοιχεία που είναι δύσκολο να εκφραστούν με λόγια, αλλά γενικά σε βελτιώνουν, σε κάνουν κάθε φορά λίγο πιο ολοκληρωμένο. Από μια απλή πρόβα, μία κουβέντα απλή, στον καφέ ή ένα ταξίδι!\n– Όσον αφορά το live στη Θεσσαλονίκη. Πώς σας φάνηκε σαν εγχείρημα και αν προσδοκείτε την πραγματοποίηση ενός τέτοιου φεστιβάλ και στη δική σας πόλη; Τι αποκομίσατε από αυτήν την εμπειρία;\n-Το Thess?Blues ήταν ειλικρινά ένα event με ελάχιστα αν όχι κανένα παράλληλο στην ελληνική μουσική σκηνή, ακριβώς επειδή blues σκηνή δεν υπάρχει. Οι εμπνευστές του festival, οι πολυαγαπημένοι Deep in the Top αξίζουν πολλά συγχαρητήρια για όλη τη δουλεία που κάνανε και καταφέραν αυτό που κανείς πραγματικά δεν περίμενε. Η Μαύρη Τρύπα στα Λαδάδικα τελικά φάνηκε πως ήταν πολύ μικρή! Ο κόσμος το αγκάλιασε με πρωτοφανή αγαπή, και μάλιστα κόσμος κάθε ηλικίας! Οι Blues Wire έκαναν μια απίστευτη χειρονομία ανοίγοντας το live, ήρθε κόσμος για μας από τα Ιωάννινα, τραγουδούσε κόσμος τους στίχους από τα κομμάτια μας! Απίστευτα θερμές στιγμές… Σίγουρα θα θέλαμε το Festival να γίνει θεσμός και γιατί όχι να μεταφέρεται από πόλη σε πόλη αναδεικνύοντας ακριβώς αυτή τη σκηνή που υπάρχει αλλά ψάχνει τρόπο και ευκαιρία να εκφραστεί!\n– Έχουμε δει και ακούσει και δικές σας δουλειές. Ποια είναι η κύρια πηγή της έμπνευσής σας;\n-Κύρια πηγή έμπνευσης δεν υπάρχει… είναι μάλλον συνδυασμός ακουσμάτων και προσωπικών εμπειριών και βιωμάτων του καθενός από εμάς τα οποία όταν βρισκόμαστε για πρόβα συνδυάζονται μεταξύ τους, δημιουργώντας τους Mini and the Moochers! Μέχρι τώρα έτσι δημιουργούνται τα κομμάτια μας. Κάποιος φέρνει την αρχική ιδέα, και γύρω της χτίζουμε όλοι!\n– Για το τέλος, σε τι φάση σας πετυχαίνουμε τώρα. Βρίσκεστε σε μία δημιουργίκη περίοδο; Τι έχουμε να περιμένουμε από εσάς στο άμεσο ή έμμεσο μέλλον;\n-Τώρα μας βρίσκεται σε μία μάλλον δημιουργική περίοδο, παρ’όλο που πλέον δεν βρισκόμαστε όλοι στα Ιωάννινα. Τελειώνουμε επιτέλους την πρώτη μας δισκογραφική δουλειά, το πρώτο μας δισκό που θα κυκλοφορήσει στους επόμενους μήνες! Συνεχίζουμε να παίζουμε live, στις 28 και 29 Νοεμβρίου θα βρισκόμαστε στην Πάρο, τα χριστούγεννα θα παίξουμε στα Bitola (F.Y.R.O.M), ενώ θέλουμε να κλείσουμε κάτι και στα Ιωάννινα που αρχίζουν να μας λείπουν! Ως Mini and the Moochers πάντως θα προσπαθήσουμε να συνεχίσουμε το δικό μας ταξίδι για όσο περισσότερο μπορούμε, με τη δική μας μουσική, και από εκεί και μετά θα δείξει που θα μας βγάλει!\nΜακάρι να σας έχουμε μαζί μας!\nΜακάρι να μας έχουν μαζί τους μας είπαν κλείνοντας οι Mini & the Moochers και εμεί θα απαντήσουμε ∙ μακάρι να έχουμε εμείς αυτούς κοντά μας για πολλά χρόνια ακόμα! Η blues σκηνή να ανοίξει περισσότερο στην Ελλάδα και οι μουσικές τους να μπορέσουν να φτάσουν στα αυτιά όλων γιατί τους αξίζει και εσείς το ξέρετε καλύτερα από τον καθένα.\nΤους ευχαριστούμε ιδιαίτερως και ανυπομονούμε για την συνέχεια!\nΓια περισσότερες πληροφορίες σχετικά με τους Mini & the Moochers :\nΕπιμέλεια συνέντευξης : Γεωργία Καμίδου και Κική Παπαδαμιανού, εκπομπή “Whiskey & the Rain”\nΠηγή φωτογραφικού υλικού : Μαριαλένα Βακαλούδη/ Φωτογραφικό αρχείο των Mini & the Moochers


Άφησα τα παντζούρια ανοιχτά... - Fay's Control\nΆφησα τα παντζούρια ανοιχτά…\n25/04/2014 • EDITORIALS\nΔεν είναι ο συγκεκριμένος προορισμός. Θα μπορούσε να είναι η Κέρκυρα, η Καβάλα, η Αίγινα…Ούτε τα θρησκευτικά μας έθιμα. Την προσωπική σου κατάνυξη την κουβαλάς παντού, και αν είσαι τυχερός, πάντα. Εννοείται, πως δεν πρόκειται για τις καιρικές συνθήκες. Συγγενείς, φίλοι και γνωστοί γκούγκλαραν με μανία σε κινητά και tablets όσες μετεωρολογικές υπηρεσίες ήξεραν και δεν ήξεραν προκειμένου να ενημερωθούν για το πότε ακριβώς θα πραγματοποιηθεί η πρώτη πολυπόθητη βουτιά. Δεκατέσσερις ημέρες στο νησί έζησα βροχές, καταιγίδες, ζέστη και ήλιους, βοριάδες και νοτιάδες, και τις τέσσερις εποχές στο “πολύ” τους.\nΉταν η απόφαση μου, συνειδητή και ασυνείδητη, να απέχω από τη ρουτίνα, από τις καθημερινές συνήθειες, να “απέχω” γενικά. Διακοπές στο “πολύ” τους.\nΆνοιξα το σπίτι μετά από έναν μεγάλο χειμώνα να ορμήσει με μιας όσος ήλιος χωρούσε στα λευκά τετραγωνικά του. Πάτησα ξυπόλητη στην πέτρα του, άφησα τον αγέρα να παρασύρει μέσα του τα πρώτα φούξια μπουκέτα της βοκαμβίλιας, πότισα τους διψασμένους βασιλικούς, ρούφηξα την υπέροχη ακαταστασία του από το περσινό καλοκαίρι. Κάποια σκόρπια κοχύλια, δύο ψάθινα καλάθια, ένα μισοτελειωμένο αντηλιακό, ένα βιβλίο με τσαλακωμένο από τον ήλιο και το αλάτι εξώφυλλο στο κομοδίνο μου, και ένα ζευγάρι πέδιλα της Ελμίνας πεταμένα μπροστά στο κρεβάτι που τα δύο νούμερα κιόλας μικρότερο size τους κάνουν τον χειμώνα που μας πέρασε να μοιάζει ακόμη πιο μεγάλος.\nΚαι είναι και η απόφαση μου -μέσα σε μία μόλις στιγμή- να μην συνδέσω το Internet. Η αποχή από τις “συνήθειες” δεν μπορεί να είναι συνδεδεμένη με ό,τι με κρατάει απασχολημένη στην ιντερνετική καθημερινότητα μου.\nΥποδεχτήκαμε καλεσμένους, χορέψαμε μαζί τους, επισκεφτήκαμε το Μοναστήρι αλλά και τον Άγιο Νικόλαο πολλές φορές, είδαμε φίλους -ίσως πιο πολλούς από όσους βλέπουμε στην Αθήνα-, περπατήσαμε κάτω από την βροχή, ψήσαμε πίτες, κόψαμε λουλούδια, τα μεσημέρια διαβάζαμε παραμύθια του Ευγένιου Τριβιζά, τσουγκρίσαμε αυγά, κάναμε τις πρώτες μας βουτιές σε παρθένα παραλία, φτιάξαμε πύργους σε ζεστή άμμο, τραβήξαμε άπειρες φωτογραφίες που θα τοποθετηθούν προσεκτικά σε οικογενειακά άλμπουμ και όχι σε facebook, instagram ή tweeter.\nΚαι χθες, βλέποντας τα απόνερα του flying να κρύβουν το νησί σιγά σιγά και να απομακρύνονται οι εικόνες του μαζί με τις στιγμές μας, δεν μελαγχολήσαμε. Ίσως επειδή αφήσαμε τα παντζούρια του σπιτιού ανοιχτά. Και τις λευκές του κουρτίνες να επιτρέπουν στο καλοκαίρι να μπει μέσα. Οι βασιλικοί στα πιθάρια θα αντέξουν έως την επόμενη φορά…\n8 Responses to Άφησα τα παντζούρια ανοιχτά…\nόμως,πάνω απ’όλα η “ανοιχτή”καρδιά σου φιλενάδα!\nΤι όμορφες εικόνες που μας περιέγραψες σαν να είμασταν εκεί ….\nκαι τώρα καλή συνέχεια και με το καλό να επιστρέψετε οικογενειακός για τις καλοκαιρινές διακοπές.\nΥ.Γ μας έλειψες αυτές τις μέρες 🙂\nΣε αγαπάμε Φαίη..\nΥπέροχη η περιγραφή σου όπως πάντα. Φιλιά και να είστε πάντα καλά.\nMyrto Tagari says:\nΕυγε Φαίη….!!! Μας μύρισε ο βασιλικός σου…!!!\nElisianna Makri says:\nΧΡΟΝΙΑ ΠΟΛΛΑ κ. ΜΠΕΗ. ΕΧΕΤΕ ΕΝΑ ΜΟΝΑΔΙΚΟ ΤΑΛΕΝΤΟ ΝΑ ΜΕΤΑΦΕΡΕΤΕ ΕΙΚΟΝΕΣ, ΜΥΡΩΔΙΕΣ, ΣΥΝΑΙΣΘΗΜΑΤΑ. ΣΑΣ ΕΥΧΟΜΑΙ ΠΟΛΛΕΣ ΑΚΟΜΑ ΟΜΟΡΦΕΣ ΚΑΙ ΟΥΣΙΑΣΤΙΚΕΣ ΣΤΙΓΜΕΣ.\n30/04/2014 at 11:35 pm


Διονύσιος ο Σκυλόσοφος (αποτιμήσεις Δοω)\nΕνεθυμήθην αυτές τις ημέρες με τα επαναστατικά μου, τον επίσκoπον Λαρίσης, Διονύσιον τον Φιλόσοφον ή κατ' άλλους Σκυλόσοφο. Ήτο μεγάλη και σημαντική προσωπικότης (βιογραφικόν σημείωμα εδώ), σπουδάσας εις το κέντρον του Αριστοτελισμού, το Πανεπιστήμιον της Βενετίας εν Παδουηι. Εξεκίνησε δύο επαναστασεις κατά των Τούρκων εν έτει Σωτηρίω 1600 και κατόπιν 1611. Ήτο βεβάιως καλόν ότι επετέθη του δυνάστου, αλλά ιδία η δευτέρα εξέγερσις είχε τραγικά αποτελέσματα και ο ίδιος ευρέθη να τον εκδέρουν ζωντανόν. Τότε μάλιστα εξετουρκισθη το Καστρον των Ιωαννίνων και εξηλβανίσθησαν πολλά χωρία της μείζωνος Ηπείρου. Και εχάθησαν δια την ελληνικήν γλωσσαν (ως τραγική ειρωνία, ήτο καταγωγής εκ των Ράλληδων, λέγεται, ο Διονύσιος). Αυτά, ως γνωστόν, έπρεπε να αναμένουν τον Ισαπόστολο Πατροκοσμά τον Αιτωλό δια να στρέψουν και πάλιν προς το Γένος.\nΤι θέλω να ειπώ με τούτα? Ότι καλές είναι αι εξεγέρσεις, αλλά καλόν είναι να υπάρχει και σχέδιον. Εν προκειμένωι, κάναμε μάχη και γιουρούσιον εις το πέρασμα και δερβένι των 3124 και ελπίζω ότι θα κρατήσωμεν και εις τας αντεπιθέσεις αυτής της εβδομάδος. Αλλά νομίζω επίσης (χωρίς να γνωρίζω, θα ειδούμε) ότι αργά ή γρήγορα η Άρκτος θα επιστρέψει δριμυτέρα. Τούτην λοιπόν την στάσιν ο Καλοχαιρετας την βλέπει το πρώτον ως αφορμή δια να αποκομίσει προνόμια (άλλος λόγος επαναστάσεων) υπό τη μορφήν κεφαλαίων και ουχί τον υπέρ πάντων αγώνα. Η γνώμη μου είναι ότι τεχνικώς το που θα πάει το ΧΑΑ εξαρτάται το πρώτον από το πού ήρξατο η Άρκτος. Και έχω επανειλημμένως συζητήσει (και παρά τα μονάστερα επιμένω) ότι ευρισκόμεθα εν Άρκτω δεκαετίας και εν Ελλάδι η Μεγάλη Άρκτος ήρξατο το 1999.\nΟι πλείστοι των Ελλήνων, μη έχοντες παραστάσεις εκ της αλλοδαπής δεν συνειδητοποιούν ότι η Ελλάς ευρίσκεται μεν αυτό το δωδεκάμηνο να υποαποδίδει πασών των ξένων αγορών, αλλά εις βάθος δεκαετίας (τουτέστιν εκ του 1998) υπεραποδίδει ουσιαστικώς. Τεχνικώς το παρ'ημίν 1999 λησμονήσατέ το, ήτο μανία διαστρέφουσα τα τεχνικά και την ομαλή πορεία του πράγματος. Ως προς το εξωτερικό, αι μετοχικαί αξίαι δεν περνούν την καλλιτέρα φάσιν της ιστορίας τους μετά την πομφόλυγα των .com. Το έχω δείξει προηγουμένως δια τον Σταθερόν και Πτωχόν, και χάριν εις την αναφοράν του αγαπητού larryman (εκ του http://www.elliottwave.com/, γνωστού βεβάιως δια την απαισιοδοξίαν του) εις το κείμενον του geocalp δύναμαι να το δέιξω και δια τον Dow. Δείτε λοιπόν πως φαίνεται ο Dow αποτιμωμενος εις χρυσόν (εν εμπορευμα που παρακολουθώ) εν σχέσει προς την ονομαστικήν του τιμήν.\nΕδώ βλέπουμε την εικόνα του Δοω αποτιμουμένου εις χρυσόν (εβδομαδιαίον - πτώσις 64%):\nΚαι εδώ την εικόνα του ως προς τον δείκτην εμπορευμάτων (πτώσις 50% εκ των υψηλών του του 2000):\nΕζήτησα παλαιότερον εκ του ανιψιού mc και έκαμε τον Δοω αποτιμώμενον και εις Ευρώ και έκτοτε κατά καιρούς τον παρακολουθούμε. Το αποτέλεσμα ήτο εντυπωσιακόν και με καθοδήγησε (συν τοις άλλοις) εις το να μην εισέλθω εν χρηματιστηρίοις επί διάστημα - όπως απεδείχθη, καλώς. Τώρα βεβαίως κοιμάται, αλλά αμα εγερθεί από του ύπνου θα του ζητήσω να μου το ξαναστείλει να σας το δείξω.\nΜην λησμονούμε λοιπόν ότι "πολλαχώς λέγεται το όν". Νομίζω, ή μάλλον ελπίζω, ότι τα καλά κέρδη της προηγουμένης εβδομάδος μοι παρέχουν λάσκο βόλια και πολεμοφόδια να βαρέσω την Άρκτο εις την επικειμένην δοκιμασίαν ελπίζων εις περίοδον νηνεμίας και εμπορίου. Αλλά αυτή η περίοδος θα είναι νομίζω Αλκυονίδαι και ουχί Άνοιξις. Όπως και εν τηι περιπτώσει του Διονυσίου, το κρίσιμον είναι να υπάρχουν ενισχύσεις εκ του εξωτερικού, διότι μόνοι μας με τα λιανοτύφεκα ουδέν καταφέρνουμε.\nΕνίκησαν οι Έλληνες εις τα Δερβενάκια (τουτέστιν τα περάσματα), ενίκησαν και εις τα Τσατάλια (Γέροντα) κάμνωντας τα νεύρα του Πασσά τσατάλια, αλλά αυτό δεν ήρκεσε. Πάρεξ και υπάρξει στηριξις εκ της αλλοδαπής ως εν Ναυαρίνω, δεν θα επιτύχουμε ακόμη ανεξαρτησίαν εκ της καταδυναστεύσεως της Άρκτου. Δια την προνομίαν του κέρδους παλεύουμε και έχουμε τας νηας ετοίμους προς αναχώρησιν προς τον ασφαλή λιμένα του μετρητού, εάν καί όταν τα πράγματα σκουρύνουν και η Άρκτος μας καταλάβει τα οχυρά μας.\nΘα έλθει και η ημέρα που θα συνθηκολογήσει, αλλά αυτή δεν είναι αύριο (που είναι άλλωστε Κυριακή).\nΣαββατόβραδο ωστόσο και αι μάχαι έπαυσαν.\nΑισιοδοξείτε λοιπόν και καλά να περάσετε!\n05/07 21:26 Τριαντάφυλλος Κατσαρέλης\nΕλπίζω το εικονιζόμενο να είναι "shaken" και όχι "stirred"...\nΤη διαφορά τους πάλι ψήνεται να το βάλει θέμα ο αθεόφοβος στις εξετάσεις... Όποια/ος οξυδερκής Σπουδαστής/ρια του παρακολουθεί τα βλόκια αντί για το ανηρτημένο πακέτο : <Μέθοδοι Υπολογισμού, Λυμένες Ασκήσεις κλπ." έχει ήδη τα ΣΟΣ...\nΤο ίδιο ισχύει για τους "επενδυτές/ριες". Αρκεί να "διαβάζουν" τους τίτλους των μουσικών προσφορών και τα (*) με ψιλά σχόλια στο τέλος κάθε άρθρου chez nous...\n05/07 21:30 Θρασύβουλος Καλοχαιρέτας\nXαίρε Νυκτερίς! Παρετήρησα σήμερον ότι το κείμενον μετά της αφιέρώσεως προς υμάς (Σταθερός και πτωχός) έχει περισσότερα μονάστερα και εκ του "Επώλησα και μεταννοώ". Αναπτεται πυράς, ανάπτεται υμείς, δεσποσύνη... ;-)\nΠάλι καλώς τουλάχιστον να ξεύρουμε που ευρισκόμεθα. Ας διευκρινήσω λοιπόν ότι δεν έχω σκοπόννα σας "φάω". Άλλωστε, ως γράφω και εις το του Λακεδαιμονος, ενεχυρίασα την μασσέλαν.\nΣας παρακολουθώ πάντοτε υμάς και τον πατέραν, και σας εύχομαι ολοψύχως καλήν προοδον!\n05/07 21:40 haros\nθρασσ,ενταξει το μαρτινι,αλλα τα οπισθια του γαιδαρου,τι ακριβως υποδηλωνουν????\n05/07 21:43 Θρασύβουλος Καλοχαιρέτας\nΠώς το λέγουν Δημήτριε? Να φοβάσαι τα μπροστινά του καλογήρου και τα πισινά του γαΐδάρου?\nΚολάστηκα και ξημερώνει Κυριακή...\n05/07 21:57 haros\n05/07 23:14 Τριαντάφυλλος Κατσαρέλης\nΑχ, το καλύτερο στο σχόλιο μου "κόπηκε" ! Συμβαίνει συχνά όταν γράφω στο Capital σε "μικτή γλώσσα" απο τον φορητόν...\nΕπαναλαμβάνω : <το εικονιζόμενο Μαρίνη -Βότκα>...\n05/07 23:23 Τριαντάφυλλος Κατσαρέλης\nΠροφανώς "Νυχτερίδα βάρδιας" - Μ.Κ.\nΠάλι θα τ΄ακούσω... Η αλήθεια είναι ότι έχει δίκιο... Όταν το ίδιο nick αντιπροσωπεύει δύο άτομα, πρέπει να είναι σαφές ποιος /α γράφει το σχόλιο ! (ISO 9001 - Απαιτήσεις Ιχνηλασιμότητας).\n06/07 04:08 pol\nΑπό αναβάθμιση σε αναβάθμιση το μπλοκ!\n06/07 12:24 cormorano\nΣε συγχωρείς αλλά έχω αρχίσω να τα μπλέκω...\nΈχω αρχίσει να μπλέκω τα ονόματα...


«Αργός θάνατος για την ΑΕΚ» - Onsports.gr\nOnsports Team\t31 Μαρτίου 2011, 13:16\n«Αργός θάνατος για την ΑΕΚ»\nΗ σημερινή κατάσταση που επικρατεί στην ΑΕΚ είναι «αργός θάνατος» για την ομάδα, είπε ο εκπρόσωπος των οργανωμένων Λεωνίδας Ρέστης.\nΟ εκπρόσωπος του Club Πατησίων σε δηλώσεις του στον Sentra FM 103,3 με αφορμή το συλλαλητήριο που διοργανώνουν την Κυριακή οι σύνδεσμοι της «Ενωσης», ανέφερε πως ο κόσμος της ΑΕΚ οφείλει να αφυπνιστεί και να σταματήσει να είναι αδιάφορος ή να αποστασιοποιείται.\n«Πρέπει ο κόσμος της ΑΕΚ να αφυπνιστεί κάποια στιγμή. Οι κύριοι που διοικούν την ΑΕΚ από το 2004 και μετά, είχαν καθολική στήριξη του κόσμου, διαχειρίστηκαν τεράστια ποσά που καμία άλλη διοίκηση δεν είχε την τύχη να διαχειριστεί, έδειξαν όμως κι αυτό φάνηκε εκ του αποτελέσματος, ότι δεν μπορούν να σηκώσουν το βάρος, να διοικήσουν το καράβι που λέγεται ΑΕΚ. Οφείλουν λοιπόν να φέρουν τα χρέη της ομάδας στο επίπεδο που ήταν το 2004, μετά την υπαγωγή στο άρθρο 44, ώστε μετά να ανοίξει η πόρτα διάπλατα για να μπουν σοβαροί επενδυτές που έχουν τη διάθεση να επενδύσουν. Αυτό που συμβαίνει τώρα στα διοικητικά της ΑΕΚ είναι αργός θάνατος για την ΑΕΚ», είπε χαρακτηριστικά.\nΓια το αν θα κάνουν οι οργανωμένοι επαφές με ανθρώπους που ενδιαφέρονται για την ΑΕΚ: «Η δουλειά μας δεν είναι να κάνουμε επαφές και να υποδεικνύουμε ή να επιβάλλουμε διοικήσεις. Δεν είναι η δουλειά των οπαδών αυτή. Ενδείξεις υπάρχουν, πληροφορίες έχουμε, αλλά για να συμβεί αυτό και να ενδιαφερθεί ένας πραγματικά ισχυρός παράγοντας που θέλει να επενδύσει τα λεφτά του στην ΑΕΚ θα πρέπει η ΑΕΚ πρώτα να καθαρίσει. Δεν μπορεί να κάνουν μια ζωή κομάντο διαχειριστές και μπροστινοί και το μάρμαρο να το πληρώνουν άλλοι. Εγώ θα σας κάνω με τη σειρά του μια ερώτηση. Γνωρίζετε εσείς ποιοι είναι οι μέτοχοι που κατέχουν τις μετοχές της ΑΕΚ; Αν ρωτήσετε ενάμισι εκατομμύριο ΑΕΚτζήδες για το πού ανήκουν οι μετοχές της ΑΕΚ, άλλος θα πει τον Ζαφειρόπουλο, άλλος θα πει την Morgan Stanley, άλλος τον Βαρδινογιάννη. Πρέπει να ξεκαθαρίσει και αυτό το θέμα. Πιστεύουμε ότι θα συμμετέχουν πολλά κλαμπ στο συλλαλητήριο, δεν ξέρω ποια κλαμπ ακριβώς».


Άραγε είναι δυνατόν να εντοπιστεί σημείο επαφής ανάμεσα στις θεωρήσεις των φυσικών και των ανθρωπιστικών/κοινωνικών επιστημών; Τι κοινό μπορεί να έχει η θεωρία των κβάντα με τη θεωρία των μορφημάτων ή των φθόγγων στη γλώσσα; Οι δύο συγγραφείς επιχειρούν μια διεπιστημονική προσέγγιση για τη δημιουργία της γλώσσας και τη δημιουργία του σύμπαντος.\nΟ Nickolas Pappas με σαφή και προσιτό λόγο έχει ως σκοπό να καθοδηγήσει τον αναγνώστη και να τον βοηθήσει να μην αισθάνεται χαμένος από την τροπή της συζήτησης στους εκτεταμένους διαλόγους του Πλάτωνα. Σε κάθε κεφάλαιο της «Πολιτείας» παρουσιάζεται και αναλύεται η θέση του Πλάτωνα και έπειτα ακολουθεί η κριτική.\nΒαθύς γνώστης της φιλοσοφίας, της ιστορίας, της ψυχολογίας, αλλά κυρίως των ανθρώπινων σχέσεων, ο Φρομ έγραψε ένα κλασικό έργο, μακριά από εύκολα «τσιτάτα» και new age συμβουλές, ένα βιβλίο που συνεχίζει να επανεκδίδεται και να διαβάζεται φωτίζοντας τις ζωές πολλών ανθρώπων.\nΤο βιβλίο αυτό δεν έχει ως κύριο στόχο του να δημιουργήσει άθεους, αλλά σύμφωνα με το συγγραφέα, καθηγητή και φιλόσοφο, Peter Boghossian, στόχος του είναι να δημιουργήσει μια γενιά «επιστημολόγων του δρόμου», δηλαδή ανθρώπων που να ξέρουν να χρησιμοποιούν στη ζωή τους τον ορθό λόγο και να έχουν αναπτυγμένη την κριτική σκέψη.\nΣΦΕΤΕΡΙΣΤΕΣ ΚΑΙ ΤΕΧΝΗ\nΥφολογικές αρετές και ιδιόλεκτος επεξεργασμένη με ιδιαίτερη φροντίδα. Ένα βιβλίο για κάθε βιβλιοθήκη λογίου αναγνώστου συν-δημιουργού και φιλομαθούς.\nΣτο βιβλίο της καθηγήτριας του Πανεπιστημίου Αθηνών, Λένας Διβάνη, ανιχνεύονται οι πιο θεμελιώδεις όψεις της σχέσης της Ελλάδας με τους «ξένους», από το 1897 έως σήμερα. Αρχίζει από τις συνθήκες της ίδρυσής της που ήταν καθοριστικότατες, και τελειώνει το 1940, οπότε η χώρα μπαίνει στον Β΄ Παγκόσμιο Πόλεμο και παίρνει μια άλλη στροφή στο πλαίσιο του διπολισμού.


Mogwai: Δείτε το video clip του "Ritchie Sacramento"\nΚΑΤΗΓΟΡΙΑ TOP STORIES/ΕΠΙΚΑΙΡΟΤΗΤΑ ΔΗΜΟΣΙΕΥΤΗΚΕ ΤΗΝ 13/01/2021 14/01/2021\nΟι Mogwai κυκλοφορούν τον επόμενο μήνα το «As The Love Continues». Οι Mogwai κυκλοφόρησαν το νέο τους video clip για το single «Ritchie Sacramento». Το τραγούδι βρίσκεται στο επερχόμενο album των Βρετανών με τίτλο «As The Love Continues» που θα κυκλοφορήσει από την Rock Action Records στις 19 του επόμενου μήνα.…\nΟι Mogwai κυκλοφορούν τον επόμενο μήνα το «As The Love Continues».\nΟι Mogwai κυκλοφόρησαν το νέο τους video clip για το single «Ritchie Sacramento». Το τραγούδι βρίσκεται στο επερχόμενο album των Βρετανών με τίτλο «As The Love Continues» που θα κυκλοφορήσει από την Rock Action Records στις 19 του επόμενου μήνα.\nΜετά το «Dry Fantasy» που ακούσαμε στο τέλος του περασμένου Οκτωβρίου, οι Σκοτσέζοι post rockers δίνουν στην δημοσιότητα ακόμα ένα δείγμα της επερχόμενης δισκογραφικής τους δουλειάς, η οποία μάλιστα θα παρουσιαστεί μέσω livestream συναυλίας στις 13 Φεβρουαρίου.\nΤο video clip του «Ritchie Sacramento» έχει επιμεληθεί ο Sam Wiehl, ο οποίος μάλιστα μαζί με την Unreal Games Engine δημιούργησε ένα νέο video game που θα βασίζεται στο τραγούδι.\nΔείτε το νέο video clip των Mogwai:\n«Αυτό το τραγούδι είναι αφιερωμένο στους φίλους μας μουσικούς που έχουμε χάσει όλα αυτά τα χρόνια» τονίζει το συγκρότημα μεταξύ άλλων για το νέο single.\nΟ δίσκος αρχικά ήταν προγραμματισμένο να ηχογραφηθεί στις Ηνωμένες Πολιτείες, όμως η πανδημία ακύρωσε τα πλάνα των Mogwai, οι οποίοι τελικά δούλεψαν με τον παραγωγό Dave Fridmann, ηχογραφώντας το album στο Worcestershire της Μεγάλης Βρετανίας.\nΤο tracklist του «As The Love Continues»:\nΟι Mogwai επιστρέφουν με το νέο album «As The Love Continues»\nΑκούστε το νέο single «Dry Fantasy».…\nΟι Mogwai υπογράφουν ακόμα ένα soundtrack και δείχνουν πως μετά το «Every Country’s Sun» έχουν επιστρέψει…\nPosted on 05/09/2018 07/09/2018\nΟι Mogwai επιστρέφουν στην Ελλάδα για δύο συναυλίες\n30 Νοεμβρίου στη Θεσσαλονίκη, 1 Δεκεμβρίου στην Αθήνα.…\nΠΡΟΗΓΟΥΜΕΝΗ ΙΣΤΟΡΙΑ Previous post: Οι God Is An Astronaut κυκλοφόρησαν το video του «Fade»\nΕΠΟΜΕΝΗ ΙΣΤΟΡΙΑ Next post: Όλες οι πληροφορίες για το «Liquid Tension Experiment 3»\nΑκούστε το νέο single «Dry Fantasy».\nΟι Mogwai υπογράφουν ακόμα ένα soundtrack και δείχνουν πως μετά


ΚΑΡΑΤΖΑΦΕΡΗΣ Archives - Ειδήσεις, επικαιρότητα νέα από Θεσσαλονίκη - Έναντι News - Radio1d.gr\nΤέσσερα σχεδόν χρόνια στην εξουσία ο Τσίπρας και λίγο πριν τις εκλογές, θυμήθηκε το θέμα των Γερμανικών αποζημιώσεων. Σε κουβέντα να βρισκόμαστε. Κατηγορεί ο ένας τον άλλον για αδράνεια, κολοτούμπες,...\nΟ Γ. Καρατζαφέρης για την επίσκεψη Τσίπρα στα Σκόπια\nΣχολιάζοντας ο Πρόεδρος του ΛΑ.Ο.Σ κ. Γ. Καρατζαφέρης , την αναβάθμιση των γραφείων διασύνδεσης της Ελλάδας και Σκοπίων σε κανονικές πρεσβείες, έγραψε στον προσωπικό του λογαριασμό στο Twitter: «Τσίπρας –...\nΛΑ.Ο.Σ: Επείγουσα επιστολή Καρατζαφέρη προς Γιούνκερ για την ανάπτυξη «Ειδικής Δύναμης Ειρήνης και Σταθερότητας» της ΕΕ (« EU Special Peacekeeping and Stabilization Force») στις περιοχές της Βορείου Ηπείρου μετά τις ρατσιστικές ενέργειες του Ράμα\nΟ Πρόεδρος του ΛΑΟΣ Γ. Καρατζαφέρης απέστειλε την ακόλουθη επιστολή προς τον Πρόεδρο της ΚΟΜΙΣΙΟΝ κ. Γιουνκέρ : Κύριο ΕΠΕΙΓΟΝ Jean–Claude JUNCKER Πρόεδρο της Ευρωπαϊκής Επιτροπής Βρυξέλλες –ΒΕΛΓΙΟ 1.4.2019 Αξιότιμε κ. Πρόεδρε , Ως...\nΚαρατζαφέρης: Θα διώξουμε τους λαθρομετανάστες\n«Είμαι υπέρ του νόμου και της τάξης. Ο νόμος και η τάξη ενίοτε δεν επιβάλλονται με γαρδένιες», είπε ο πρόεδρος της Εθνικής Ενότητας, Γιώργος Καρατζαφέρης αναφερόμενος στος προσφυγικό και απαντώντας σε...\nΤο ψηφοδέλτιο Επκρατείας του ΛΑΟΣ\nΣτην Εντατική ο Γ. Καρατζαφέρης μετά την επέμβαση για μπαλονάκι\nΟ Γ. Καρατζαφέρης υπεβλήθη μετά από την εισαγωγή του σε στεφανιογραφία η οποία έδειξε στένωση ενός αγγείου.


Serial Killer Κύπρος Νίκος Μεταξάς Κόκκινη Λίμνη\nΑν ήταν στην Ελλάδα θα επερνε εκατο αναβολές μετα το 18μηνο θα ήταν εξω περιμενοντας να δικαστεί,μετα οταν θα γινόταν το δικαστήριο μετα απο ποιος ξέρει πόσα χρόνια καθυστερήσεων,θα έτρωγε 7 φορές ισόβια η ποινή ομως θα συγχωνεύοταν στην μία φορά ισόβια άρα στα επτά χρόνια φυλακης θα μπορούσε να κάνει αίτηση για πρόωρη αποφυλάκιση,στο εν το μεταξύ θα έκανε αίτηση για χορήγηση άδειας πού πιθανόν να επερνε παντως στα 21 χρόνια θα ειχε αποφυλακιστεί σίγουρα, όπως αποφυλακίστηκαν τόσοι και τόσοι δολοφόνοι,απο τον σατανιστή της Παλλήνης ως τον Ρωχαμη.Τα ισόβια πρέπει να ειναι ισόβια ειδικά για τέτοια άγρια εγκλήματα κ για αμετανόητους τρομοκράτες\nΤα ισόβια στην Κυπρο είναι πρακτικά 20 χρόνια, οπότε με καλή διαγωγή αποφυλακίζεσαι. Άοτημα μπορεί να γίνει από τα 12, χωρίς να είναι αναγκαίο να εξεταστεί από τους αρμόδιους. Εδώ έχουμε 5Χ12 (πέντε οι πράξεις, αφού οι ποινές για τις διπλές δολοφονίες συντρέχουν κατά το δικαστήριο) άρα πρακτικά δεν μπορεί να αιτηθεί χάρη.\nΔεν ισχύει αυτό που λες. Έχει φάει 7 ισόβια και τα 5 δεν ειναι συντρεχοντα, συνεπώς δεν μπορεί να κάνει αίτηση για αποφυλακιση πριν περασουν 25 χρόνια και ακόμα και αν την κάνει το πιθανότερο είναι να απορριφθεί. Και όλα αυτά γιατι προσεφυγε στο ΕΔΑΔ ο Καυκαρης γιατί στη Κύπρο δεν υπήρχε η αποφυλακηση εξ αδειας και μετά απο αυτο υποχρεωθηκαμε να την περάσουμε στην νομοθεσια. Ο Καυκαρης αποφυλακιστηκε μετα απο 31 χρονια και 3 αιτησεις και ειναι 72 χρονων.\nΤελικά οι Κύπριοι αποδεικνύουν κάθε μέρα ότι είναι κράτος σοβαρό, ευέλικτο και αποτελεσματικό! Ας οψόμεθα.. εδώ στην Ελλάδα...\nΗ αποτελεσματικότητα του Κυπριακού δικαστικού συστήματος.. εντυπωσιακή ! Σε μία μέρα όλα αρχισαν - και τελείωσαν. Και δεν εχει αδειες... και αηδίες, καψίματα και καταστροφές. Συν ότι ποτέ δεν θα δει το φως της μερας ξανά ο Μεταξάς\nΗ Κύπρος είναι σοβαρό κράτος ενώ η Ελλάδα είναι γελοίο. Αυτό φαίνεται παντού, από την οικονομία, τα δικαστήρια και τις ποινές μέχρι την ηρωική τους αντίσταση στην Τουρκία. Το μόνο που έχουμε να κάνουμε είναι να τους αντιγράψουμε. Συγχαρητήρια αδέλφια!\nΠότε τον πιάσανε, πότε βρήκανε τα πτώματα των γυναικών, πότε έγινε το δικαστήριο και βγήκε η ποινή, ούτε που το καταλάβαμε. Στην Ελλάδα θα έκαναν τουλάχιστον πέντε χρόνια μέχρι να αποφασίσουν, μετά από 10.856 αναβολές (λόγω υγείας, λόγω απεργίας, λόγω μεταπτυχιακού, λόγω εκλογών, και πάει λέγοντας). Και φυσικά η ποινή ανάθεμα και αν ήταν ίδια, αλλά ακόμα και αν ήταν, ανάθεμα και αν καθόταν για πάντα στη φυλακή. Ενώ στην Κύπρο τα ισόβια είναι πραγματικά ισόβια.\nΚΑΙ ΟΤΑΝ ΛΕΝΕ ΟΙ ΚΥΠΡΙΟΙ ΙΣΟΒΙΑ ΤΟ ΕΝΝΟΟΥΝ\nΕΝΩ ΕΔΩ ΤΑ ΚΑΘΑΡΜΑΤΑ ΤΗΣ ΤΡΟΜΟΚΡΑΤΙΑΣ ΠΟΥ ΣΚΟΤΩΣΑΝ ΕΝΑ ΣΩΡΟ ΚΟΣΜΟ ΚΑΙ ΔΗΛΩΝΟΥΝ ΑΜΕΤΑΝΟΗΤΟΙ, ΒΓΑΙΝΟΥΝ ΕΞΟΔΟΥΧΟΙ ΚΑΘΕ ΤΡΕΙΣ ΚΑΙ ΛΙΓΟ ΚΑΙ ΑΠΟΦΥΛΑΚΙΖΟΝΤΑΙ ΜΕ ΤΟ ΝΟΜΟ ΣΥΡΙΖΑ.\nΤελικά η Κύπρος είναι κράτος.. λειτουργεί η δικαιοσύνη.. ταχύτατα και με πραγματικές ποινές... ευτυχώς για την Κύπρο που δεν έγινε ποτέ η ένωση με την Ελλάδα..\nΟι Σπαρτιάτες πέταγαν ασθενική μωρά στον Καιάδα συνεπώς δεν νομίζω ότι είναι σημείο αναφοράς..Οι Αθηναίοι επίσης θωπευαν αγοράκια συνεπώς ούτε αυτοί είναι προς συζήτηση. Έχουμε 2019 αν δεν το έχεις καταλάβει...\nΝοσταλγοί μεσαίωνα κι αυθαιρεσίας\nΦαίνεται ότι μερικοί νοσταλγούν και το μεσαίωνα ή δίκες από παπάδες ή εκτελέσεις χωρίς δίκες. Μόνο η Βόρεια Κορέα ίσως πλησια, ει σήμερα προς το ιδανικό τους.\nΑυτό το λες σοβαρό κράτος...εδώ έχει χαθεί το νόημα της λέξης όπως και για την δικαιοσύνη.Ο συριζα διέλυσε το κράτος δικαίου και την ασφάλεια του πολίτη.\nΨηλός Παναθηναϊκάκιας Ντογιάκος\nΕνώ επί προηγούμενων κυβερνήσεων η δικαιοσύνη λειτουργούσε αψεγάδιαστα...


ΑΛΜΠΟΥΜ: Χαμηλές Πτήσεις\nΡυθμοί και αριθμοί σε συνάντηση απολαυστική!\nΕΡΜΗΝΕΙΑ: Ελένη Βιτάλη, χορωδία\nΕΡΜΗΝΕΙΑ: Παιδική χορωδία\nΠΗΓΗ: emathisi - ΠΑΙΧΝΙΔΙ: arcademics.com\nΠΗΓΗ: ΔΗΜΟΔΙΔΑΣΚΑΛΟΣ - ΠΑΙΧΝΙΔΙ: arcademics.com\nΠατήστε στην εικόνα, βοηθήστε τους πιγκουίνους να πηδήξουν στο σωστό κομμάτι πάγου και τερματίστε πρώτοι!\nΈνας υπέροχος συνάδελφος, ο Στέργιος Παρίζας, έγραψε το τραγούδι που ακολουθεί για έναν καταπληκτικό του μαθητή, τον Μιχάλη, και για όσα ο τελευταίος του έμαθε. Δείτε τους να αποχαιρετούν τη φετινή σχολική χρονιά σε ένα όμορφο, συγκινητικό βιντεάκι:\nΣΤΙΧΟΙ-ΜΟΥΣΙΚΗ-ΕΡΜΗΝΕΙΑ: Στέργιος Παρίζας, Μιχάλης Λ.\nΕιδικά τραγούδιαΣχολική ζωή\nΑπό την πρώτη στιγμή της ζωής μας έχουμε δικαιώματα. Μάθε τα, υπερασπίσου τα!\nΔικαιούμαι να μεγαλώσω σε έναν κόσμο χωρίς βία, χωρίς φτώχεια. Σε έναν κόσμο που δεν καταστρέφει τη φύση.\nΔικαιούμαι να ζήσω με αθωότητα τα παιδικά μου χρόνια.\nΔικαιούμαι χρόνο για να παίζω. Χρόνο με τους γονείς μου.\nΔικαιούμαι έναν καλύτερο κόσμο...\nΠατήστε στην εικόνα, παρατηρήστε τον αριθμό που βρίσκεται στο κανόνι σας και χτυπήστε την μπάλα που τον κάνει ζευγαράκι του 10. Αν σημαδέψετε δύο ή περισσότερες διπλανές μπάλες με τον ίδιο αριθμό, ακόμη καλύτερα. Σκοπός σας είναι να μη φτάσει στο τούνελ το τρενάκι, γιατί θα χάσετε.\n01. Βρείτε τα ζευγαράκια του 10\n02. Το τρενάκι με τα ζευγαράκια του 10\nΓια τα πρωτάκιαΠαιχνίδια\nΠατήστε στην εικόνα και κάντε κλικ στα ζευγαράκια του 10. Διώξτε τα από την οθόνη όσο μπορείτε πιο γρήγορα και περάστε στην επόμενη πίστα!\nΑχ, αστέρια μου! Τότε σας αποχαιρετούσα με πολλή συγκίνηση. Χθες συναντηθήκαμε έξω από το παλιό μας σχολείο, μόλις είχατε τελειώσει το Γυμνάσιο...\nΠόσο όμορφα μεγαλώσατε! Σας καμάρωνα συνέχεια, τα συναισθήματά μου τόσο έντονα. Απόλαυσα την ευγένεια, το χιούμορ, το δέσιμό σας. Μα και μεταξύ μας, τι όμορφο: Σαν να μην πέρασε μια μέρα! Οι κώδικες επικοινωνίας που είχαμε βγήκαν αβίαστα στην επιφάνεια. Είμαι απίστευτα τυχερός που σας γνώρισα, μεγάλη και η τιμή που με καλέσατε...\nΣας αγαπάω πάρα πολύ. Θα συναντηθούμε επισήμως σε τρία χρόνια, όμως είμαι στη διάθεσή σας και νωρίτερα. Χριστούγεννα, Πάσχα, καλοκαίρι· οργανωθείτε και ειδοποιήστε. Να τα πούμε για περισσότερο χρόνο –δε μου έφτασε το χθεσινό!\nΚαλό καλοκαίρι και πολλά χαιρετίσματα στους γονείς σας. Δε γίνατε τυχαία τέτοια υπέροχα παιδιά! ;))\nΕΙΚΟΝΕΣ: wonderfulengineering.com, puredentalsolutions.co.uk, hibiscuscoastseconds.co.za\nΟκτώ παιχνίδια παρατηρητικότητας\n06. Στην πόλη\nΠατήστε στην εικόνα και κάντε κλικ στους αριθμούς. Ανακαλύψτε όσους κρύβονται καλά με το κουμπί «Hint»:\nΠατήστε στην εικόνα και κάντε κλικ στους αριθμούς. Ανακαλύψτε όσους κρύβονται καλά με το κουμπί της βοήθειας:\nΠατήστε στην εικόνα και κάντε κλικ στους αριθμούς. Αν θέλετε αφαιρέστε τον χρόνο (REMOVE TIME), για να παίξετε με την ησυχία σας:\nΠατήστε στην εικόνα και διώξτε με κλικ τα ξύλινα εμπόδια. Προσοχή στους λύκους!\nΣκληρές συνθήκες ζωής στην παιδική ηλικία\nΝαι ή όχι στους φόρους;\nΠατήστε στην εικόνα και αποφασίστε την καλύτερη συμπεριφορά:\nΠατήστε στις εικόνες και δείξτε πώς εξελίχθηκε η τεχνολογία τόσο στο σπίτι και στις εργασίες μας...\nέκτης τάξης εντυπωσιάστηκε από τις οπτικές απάτες που μελετήσαμε στην τάξη κι άρχισε να τις αναζητά στον κόσμο γύρω μας. Λίγες μέρες αργότερα ανακάλυψε μία στο προαύλιο και μας εξέπληξε: Κοιτάξτε για μερικά δευτερόλεπτα το σημείο όπου συναντιούνται οι κόκκινες πλάκες και σύντομα θα... κιτρινίσουν!\nΠού κάθονται οι υπουργοί και οι βουλευτές; Ποια είναι η θέση του Προεδρείου, των ομιλητών και των γραμματέων; Πατήστε στην εικόνα και εξασκηθείτε:\nΘηλαστικά μαρσιποφόρα, θηλαστικά που γεννούν αβγά, πουλιά που δεν πετούν... Πατήστε στην εικόνα και γνωρίστε μερικά εντυπωσιακά ενδημικά ζώα που φιλοξενεί το μεγαλύτερο νησί του πλανήτη μας:


Thess.. Νέα; Κάνε ένα φραπεδάκι και άραξε!: Μέτρα ΣΟΚ για την έκτη δόση\nΆγρια μέτρα για την εκταμίευση της 6ης δόσης. Νέο μαχαίρι σε μισθούς, εφάπαξ, συντάξεις και απολύσεις χιλιάδων δημοσίων υπαλλήλων. Μειώνεται στις 4.000-5.000 το αφορολόγητο. Μέχρι το '14 το χαράτσι στα ακίνητα.....\nΑναρτήθηκε από NoName στις 9/21/2011 01:45:00 μ.μ.\nΕτικέτες μέτρα, οικονομικά


e-missos.gr ...το υπόστεγο της ανησυχίας! [[ Ηλεκτρονικό περιοδικό ποίησης , λογοτεχνίας και ανησυχίας ]] - αΙθουσα συζητΗσεων • Προβολή θέματος - ΑΣ ΓΡΑΨΟΥΜΕ ΕΝΑ "ΣΥΛΛΟΓΙΚΟ ΠΟΙΗΜΑ"!\nΑΣ ΓΡΑΨΟΥΜΕ ΕΝΑ "ΣΥΛΛΟΓΙΚΟ ΠΟΙΗΜΑ"!\n542 Δημοσιεύσεις • Σελίδα 53 από 55 • 1 ... 50, 51, 52, 53, 54, 55\nαπό epsilon » Κυρ Μάιος 18, 2008 8:25 pm\nέκρυψα μια λέξη κάτω από το κρεβάτι.\nαπό versifier » Κυρ Ιούλ 13, 2008 12:53 pm\n...και πηρα αγκαλια το μαξιλαρι\nκαι εκλαψα πικρα\nκανοντας εκκλιση βαθια\nκοιτοντας το φεγγαρι\nπαρακληση στον Χαροντα να ερθει να με παρει\nΗ μοναξια παραληρει\nκανοντας παρτυ στην ψυχη\nκαι η ψυχη σωπαινει\nακουει τη μελωδια της... καρτερικα προσμενει\nΝα ξετιναξει το Εγω\nτου ανθρωπου δεκανικι\nαυτο που την εφερε ως εδω\nενα πεισμα νοσηρο, και αγαπης υποθηκη\n"Στο χαρτη του κοσμου.. σημειωσα πως Χαθηκα.."\nΕγγραφή: Τετ Μάιος 07, 2008 7:53 am\nΤοποθεσία: Ορος Ελαιων\nαπό epsilon » Παρ Σεπ 05, 2008 7:21 am\nδεν ξημέρωσε ακόμη μέσα μου\nRe: ΑΣ ΓΡΑΨΟΥΜΕ ΕΝΑ "ΣΥΛΛΟΓΙΚΟ ΠΟΙΗΜΑ"!\nαπό epsilon » Τρί Ιαν 17, 2012 3:23 pm\nείχα ένα στίχο μέσα μου, και τον έχασα.\nαπό epsilon » Δευτ Απρ 02, 2012 10:58 pm\nήταν η μέρα της ποίησης και η ποίηση γαμούσε κι έδερνε.\nαπό epsilon » Πέμ Απρ 19, 2012 11:44 am\nτης είχανε δέσει κι ένα μαραφέσι στο φουστάνι,\nκι ακουγόνταν γκραγκάντα στους δρόμους.\nαπό epsilon » Τρί Απρ 24, 2012 9:10 pm\nλοιπόν! είπε, τα βράδια έφυγαν σήμερα.\nμε τόσο φώς; τι να κάνω...\nαπό kanenas » Κυρ Ιουν 17, 2012 12:22 am\nθ'αφήσω το χρόνο να ασελγήσει πάνω μου\nθα παίξω την παρθένα στο σατανά·\nγια να κυλήσει ο καιρός με θάνατο\nκαι με σκουλήκια·\nτι πιο σίγουρο;\nόλα με καίνε εδώ\nκάτω απ'αυτόν τον ουρανό\nπου μου θυμίζει τα καλοκαίρια·\nποιά είμ' εγώ ποιός ειν' αυτός\nμονάχα ο θάνατος ξέρει.\nΔηλαδή ο καιρός. Κι όταν βρέξει\nκάτω σ'αυτές τις γειτονιές που μου 'δωσαν κάποτε όνομα,\nθα φυτρώνουν άλλες λέξεις στο πεζοδρόμιο που λέγεται αμαρτία.\nαπό epsilon » Πέμ Ιουν 21, 2012 7:51 am\nπαλεύει να γίνει δρόμος\nκαταπάνω του ο ουρανός στέλνει βροχή\nτο σάπιο γίνεται σαθρό\nκαι το σαθρό\nείναι θάνατος που θρέφει ρίζες.\nκαλημέρα πράσινο φύλλο, τι κάνεις;\nαπό kanenas » Δευτ Ιουν 25, 2012 8:51 pm\nὑπὲρ γὰρ οὐχὶ τῶν ἀπωτέρω φίλων,\nἀλλ᾽ αὐτὸς αὑτοῦ τοῦτ᾽ ἀποσκεδῶ μύσος.\nΜετά τον Οιδίποδα epsilon η ποίηση είναι για γέλια. Σκέφτομαι να αλλάξω άθλημα. Γιατί να πρέπει να τυφλωθώ άραγε για να μάθω την αλήθεια; Να μου την έχουνε στημένη και μάλιστα με χρησμούς (!) από τα γεννοφάσκια μου; ένας ολόκληρος λαός δε, προσεύχεται σ'έναν μακελλάρη. Άναξ Άπολλον! άναξ Άπολλον! Δεν το καταλαβαίνω.\nΈχω την εντύπωση λοιπόν ότι ο θάνατος στον οποίο αναφέρεσαι δεν είναι άλλος από τον Απόλλωνα. Γιατί μόνον αυτός, όντας εκηβόλος, μπορεί να σημαδέψει τόσο μακριά, από το σάπιο σε μια νέα ζωή. Θα πρέπει και στην άλλη ζωή λοιπόν να έχουμε τα μάτια μας δεκατέσσερα. Σεμνά και ταπεινά κι εκεί. Άσε που άμα είναι έτσι, αυτή η νέα, μετά θάνατον ζωή, θα έχει τα σημάδια του Οιδίποδα. Εκεί κοντά στο χώμα είναι η κατάρα, χαμηλά στον αστράγαλο. Εκεί που το σάπιο γίνεται σαθρό και το σαθρό γίνεται λίπασμα. Δεινόπους αρά.\nΝα μου το θυμηθείς: ο Οιδίποδας, σαν πτώμα στην Αθήνα, δεν αναπαύθηκε τελικά. Με τις απότομες εναλλαγές ζέστης-δροσιάς δε, έχει αρχίσει να με πονάει κι εμένα η μέση μου (ο πόνος με χτυπάει πάντα στο πόδι). Και παρόλη την ησυχία που έχω εδώ που μένω, μπαίνει καθημερινά μια μπόχα από τον φωταγωγό φοβερή. Έτσι να μύριζαν άραγε και τα θυμιάματα που καίγανε στη Θήβα; Η κατάρα των Λαβδακιδών σα να είναι ακόμα ζωντανή λοιπόν. Από τη Θήβα σα να μεταφέρθηκε στην Αθήνα. Μαζί με τον καταραμένο Οιδίποδα. Σκέφτομαι λοιπόν μήπως πρέπει να σκοτώσουμε ή να εξορίσουμε κι εμείς κάποιον, σύμφωνα με τον χρησμό. Ποιόν όμως;\nΔεν ξέρω ακόμα. Θα διαβάσω τον Κολωνό και τότε ίσως σου πω .


Φυτοσυμβουλές by Fleurs: Φυτό παράγει ντομάτες και πατάτες μαζί!\nΈνα παράδοξο φυτό έκανε την εμφάνισή του σε φυτοκομική εταιρεία και προκάλεσε σάλο. Ο λόγος για το TomTato, ένα φυτό που παράγει σε έναν βλαστό πατάτες και ντομάτες μαζί! Η ονομασία του προέρχεται από τις λέξειςTomato (ντομάτα) και Potatoe (πατάτα) και πρόκειται για υβριδική δημιουργία. Η εταιρεία Thomson and Morgan αναφέρει ότι\nδεν πρόκειται σε καμία περίπτωση για γενετικά τροποποιημένο φυτό αλλά έχει δημιουργηθεί με μπόλιασμα ντομάτας και πατάτας σε ένα φυτό. Η πρωτότυπη ντοματοπατατιά(!) υπόσχεται να προσφέρει νοστιμότατες ντοματούλες και λαχταριστές πατάτες, τις οποίες ο καλλιεργητής κόβει από το πάνω μέρος του φυτού και συλλέγει μέσα από το χώμα αντίστοιχα. Το φυτό κυκλοφορεί στη βρετανική αγορά και μπορεί να καλλιεργηθεί σε χώμα ή γλάστρα, ενώ η τιμή του είναι περί τα 15 ευρώ. Κατά το παρελθόν έγιναν παρόμοιες απόπειρες σε εργαστήρια και θερμοκήπια όμως όπως φαίνεται είναι η πρώτη φορά που το αποτέλεσμα είναι ικανοποιητικό, καθώς τα εν λόγω λαχανικά είναι πεντανόστιμα σε αντίθεση με τα προηγούμενα.\nΑναρτήθηκε από Μανώλης Σωτήρης στις 14:02


Βοτανόκηπος: Χύτρα Αποστακτήρας Peri_2 εν δράσει\nΑναρτήθηκε από Βοτανόκηπος στις 6:48 μ.μ.\nΑξίζετε συγχαρητήρια!Πολύ καλή η κατασκευή σας...αυτό όμως που δεν κατάλαβα καλά είναι ο τρόπος διαχωρισμού του αιθέριου ελαίου από το ανθόνερο..γιατί χρειάζεται έξοδος στην βάση του δοκιμαστικού σωλήνα? η σύριγγα θα είναι σε επαφή με το μείγμα και θα τραβάει το αιθέριο έλαιο ή απλώς θα εφάπτεται με το στόμιο του σωλήνα?\nΑνώνυμε σε ευχαριστούμε αν και τα συγχαρητήρια πρέπει να πάνε στον Perikli(αρχική ιδέα) και τον Fasli(υδραυλικό). Να θυμίσω ότι η ποσότητα αιθέριου κυμαίνεται από 0,15% ώς 6% κατά βάρος(εξαρτάται από το είδος, το γενότυπο και την ποιότητα του βοτάνου) Επομένως η έξοδος στη βάση του σωλήνα χρειάζεται γιατί η ποσότητα του αιθέριου είναι πολύ μικρή, που σημαίνει ότι το στρώμα του αιθέριου στην επιφάνεια του σωλήνα θα είναι πολύ λεπτό και δισδιάκριτο. Έχοντας έξοδο στη βάση του, μπορεί κανείς να τον αδειάζει μέχρι λίγο κάτω από το επιφανειακό στρώμα αιθέριου, να τον κλείνει & να ξαναγεμίζει με ανθόνερο. Έτσι με διαδοχικά γεμίσματα-αδειάσματα θα ψηλώσει το στρώμα του αιθέριου και θα μπορεί να απορροφηθεί άνετα με σύριγγα. Βρήκαμε κ σωλήνα που έχει κ πάνω έξοδο για κατευθείαν διαχωρισμό, αλλά είναι ακριβός κ δεν αξίζει. Αν έχεις κάποια καλύτερη ιδέα θα χαρούμε αν μας ενημερώσεις\n16 Δεκεμβρίου 2011 - 5:46 μ.μ.\nκατάλαβα...ελπίζω να το καταφέρω και στην πράξη...δεν έχω κάποια ιδέα για τον διαχωριστή . εκείνο όμως που σκεφτόμουν είναι αν θα μπορούσαμε να κάνουμε ατμοαπόσταξη.δηλαδή να εισέρχεται κατευθείαν ατμός χωρίς παρουσία νερού.η ποιότητα του αιθέριου ελαίου είναι καλύτερη.αυτο γίνεται με γεννήτρια ατμού.χωρίς να είμαι σίγουρος,(το τονίζω) θα έλεγα να χρησιμοποιούσαμε ατμογεννήτρια από ένα σίδερο σιδερώματος,(υπάρχει στο εμπόριο από 50 ευρω περίπου) προσαρμοσμένος φυσικά κατάλληλα στον αποστακτήρα.\n16 Δεκεμβρίου 2011 - 7:51 μ.μ.\nΟ Peri_2 κάνει απόσταξη με ατμό,αφού υπάρχει κενό μεταξύ βοτάνου και νερού και δεν έρχονται σε επαφή.Η διαφορά με την καθαρή ατμοαπόσταξη είναι ελάχιστη. Αν θέλεις όμως μόνο ατμό, τότε χρησιμοποιείς την χύτρα για παραγωγή ατμού και ανάμεσα στην χύτρα και το μπετόνι συνδέεις ένα άλλο ανοξείδωτο σκεύος με είσοδο κ έξοδο. Έτσι το δεύτερο σκεύος(που μπορεί να ναι κ πολύ πιο μεγάλο) έχει μόνο βότανο που το διαπερνά ο ατμός που έρχεται από την χύτρα. Δηλαδή μιλάμε για το νέο μοντέλο Peri_3\n17 Δεκεμβρίου 2011 - 11:37 μ.μ.\nΝαι σωστα. Πολυ πιο απλος τροπος..\nκαλησπερα σπυραλ χαλκου που να βρω;;;;\n21 Μαΐου 2014 - 8:20 μ.μ.\nαν ξερει καποιος 6972002490 ας στειλει καποιος μυνημα\n21 Μαΐου 2014 - 8:21 μ.μ.\nΔεν υπάρχει έτοιμο, Θα πάρεις σωλήνα χαλκού (ή inox )και θα το φτιάξεις μόνος σου με ζέσταμα. Αν δεν μπορείς απευθύνσου σε υδραυλικό.


Νέες αποκαλύψεις για το κύκλωμα βιαστών στη Ρόδο: Πώς «παγίδευαν» τις γυναίκες - XFMgr\nHome ΚΟΙΝΩΝΙΑ Νέες αποκαλύψεις για το κύκλωμα βιαστών στη Ρόδο: Πώς «παγίδευαν» τις γυναίκες\nxfmgr Ιουλίου 01, 2018 ΚΟΙΝΩΝΙΑ,\nΣτην υπόθεση εμπλέκεται ένας 24χρονος Σουηδός, ο οποίος φέρεται να βίασε μαζί με φίλους του δύο μεθυσμένες τουρίστριες.\nΌπως αναφέρει η εφημερίδα της Ρόδου «Δημοκρατική», ο κατηγορούμενος «ψάρευε» τις γυναίκες εκμεταλλευόμενος τη μέθη τους, από συγκεκριμένο νυχτερινό κέντρο της οδού Ορφανίδου, στο οποίο μάλιστα ήταν υπάλληλος τα τελευταία χρόνια.\nΣκοπός του ήταν να πλησιάζει τουρίστριες και εκμεταλλευόμενος την εργασία του, να τις μεθάει.\nΜάλιστα, αστυνομικός που κατέθεσε ως μάρτυρας στη δικογραφία που έχει σχηματιστεί σε βάρος του 24χρονου, υποστήριξε ότι ο κατηγορούμενος καθιστά αλλοδαπές ανίκανες να αντιδράσουν κατά την σεξουαλική πράξη στην οποία πολλές φορές παρευρίσκονται φίλοι ή γνωστοί του.\nΣύμφωνα με τη δικογραφία που έχει σχηματιστεί, ο 24χρονος φέρεται να συμμετείχε στον εξαναγκασμό δυο αλλοδαπών γυναικών σε σεξουαλικές πράξεις με αγνώστους συνεργούς του, που διαπράχτηκαν τη 19η και 26η Ιουνίου 2018.\nΟι στιγμές φρίκης των θυμάτων\nΗ αλλοδαπή αναχώρησε μόνη της τα ξημερώματα της ίδιας ημέρας από το κατάστημα, καθώς δεν αισθανόταν καλά. Περπάτησε και έφτασε στην παραλία. Λίγη ώρα αργότερα την πλησίασε ένας άνδρας, τη ρώτησε αν είναι καλά και εκείνη απάντησε αρνητικά και περπάτησε προς την παραλία.\nΟ άνδρας αυτός, όπως υποστήριξε η γυναίκα, εκμεταλλευόμενος τη μέθη της, τη βίασε και ακολούθως ειδοποίησε άλλους που ασέλγησαν και τη βίασαν.\nΤην κρατούσαν, της ανέβασαν τη φούστα κι άρχισαν να ασελγούν εις βάρος της. Ορισμένοι ήρθαν σε συνουσία μαζί της παρά τη θέλησή της.\nΟ κατηγορούμενος, απολογούμενος υποστήριξε ότι στην οδό Ορφανίδου διασκεδάζει τις τελευταίες τρεις εβδομάδες κι ότι έχει ήδη έρθει σε συνουσία με περίπου 15 Σκανδιναβές με τη θέλησή τους .\nΥποστήριξε ότι με την πρώτη ήρθε σε επαφή μαζί της με τη θέλησή της και ότι η δεύτερη συμπεριφερόταν προκλητικά στο νυχτερινό κέντρο. Όπως είπε, ήρθε σε επαφή μαζί της στο δωμάτιό του και στο μπαλκόνι ήταν τρεις φίλοι του που δεν συμμετείχαν.\nΟ κατηγορούμενος, ο οποίος διώκεται για βιασμό από δύο ή περισσότερους δράστες από κοινού και κατά συρροή και θα απολογηθεί τη Δευτέρα.


Μοναδικός διαγωνισμός Back to School από το The Mall of Engomi από Πολίτης News article http://politis.com.cy/article/monadikos-diagonismos-back-to-school-apo-to-the-mall-of-engomi Mπορεί το διάστημα αυτό οι γονείς και τα παιδιά να έχουν το μυαλό τους στις καλοκαιρινές διακοπές, όμως η έναρξη της νέας σχολικής χρονιάς... 09.08.2018 11:34\nMπορεί το διάστημα αυτό οι γονείς και τα παιδιά να έχουν το μυαλό τους στις καλοκαιρινές διακοπές, όμως η έναρξη της νέας σχολικής χρονιάς...\nMπορεί το διάστημα αυτό οι γονείς και τα παιδιά να έχουν το μυαλό τους στις καλοκαιρινές διακοπές, όμως η έναρξη της νέας σχολικής χρονιάς πλησιάζει όλο και περισσότερο. Το The Mall of Engomi δίνει την ευκαιρία σε όλους, να εκμεταλλευτούν τον ελεύθερο χρόνο που έχουν, κατά τη διάρκεια των διακοπών, ώστε να προετοιμαστούν κατάλληλα για την επιστροφή στα θρανία. Το εμπορικό κέντρο που βρίσκεται στην «καρδιά» της Έγκωμης, διοργανώνει ένα φανταστικό διαγωνισμό με πλούσια δώρα, που θα «τρέξει» όλο τον Αύγουστο και θα διαρκέσει μέχρι την έναρξη της σχολικής χρονιάς.\nΔικαίωμα συμμετοχής στο διαγωνισμό θα έχουν όσοι κάνουν αγορές από οποιοδήποτε κατάστημα του The Mall of Engomi. Συγκεκριμένα, με κάθε αγορά €30 και άνω θα εξασφαλίζεται μια συμμετοχή στην κλήρωση. Με την ολοκλήρωση του διαγωνισμού θα κληρωθούν πέντε υπερτυχεροί οι οποίοι θα κερδίσουν κουπόνια αγορών αξίας €200 από καταστήματα του The Mall of Engomi, δικής τους επιλογής.\nΤο The Mall of Engomi προσφέρει για ακόμη μια φορά την ξεχωριστή ευκαιρία στους γονείς και στους μαθητές να προμηθευτούν τα πιο μοντέρνα και ποιοτικά σχολικά είδη, εν όψει της νέας σχολικής περιόδου. Ο διαγωνισμός ξεκίνησε στις 3 Αυγούστου και θα διαρκέσει μέχρι τις 9 Σεπτεμβρίου.


Στην καταγγελία ότι η κυβέρνηση μετέφερε στα μουλωχτά τον τρομοκράτη Δημήτρη Κουφοντίνα στις αγροτικές φυλακές του Βόλου, την ώρα που η χώρα θρηνεί, προχώρησε ο Κυριάκος Μητσοτάκης.\nΜε ανάρτησή του στο twitter, ρωτά τον πρωθυπουργό Αλέξη Τσίπρα αν η εξυπηρέτηση του κατά συρροή δολοφόνου αποτελεί προτεραιότητα, την ώρα που η Ελλάδα θρηνεί και οι πολίτες του επιρρίπτουν προσωπικές ευθύνες για ανικανότητα, κυνισμό και συγκάλυψη.\nΟ πολυισοβίτης, Δημήτρης Κουφοντίνας, μετήχθη σήμερα στις φυλακές του Βόλου, με απόφαση της Κεντρικής Επιτροπής Μεταγωγών που ανήκει στο υπουργείο Δικαιοσύνης.\nΣύμφωνα με τη νομοθεσία, για τη μεταγωγή κρατουμένου σε αγροτική φυλακή πρέπει να προηγηθεί αίτηση του ενδιαφερομένου κρατουμένου.\nΣημειώνεται πως η αγροτική φυλακή του Βόλου ορίζεται από τον νόμο ως ανοικτή φυλακή, κάτι που σημαίνει ότι οι κρατούμενοι εργάζονται και κυκλοφορούν σε μεγάλη έκταση, καθώς η φυλακή έχει κτήματα και κτηνοτροφικές μονάδες. Παράλληλα, προβλέπεται ότι όσοι κρατούμενοι είναι σε τέτοιου τύπου φυλακές έχουν καλύτερο υπολογισμό ημερομισθίων από εκείνους που κρατούνται σε φυλακές κλειστού τύπου, όπως ο Κορυδαλλός.\n- Αλ. Μπακογιάννη για Κουφοντίνα: Ο κ. Τσίπρας είτε εκβιάζεται είτε συναλλάσσεται\n- Στ. Θεοδωράκης: Ο Δ. Κουφοντίνας δεν μπορεί να απολαμβάνει το προνόμιο αγροτικής φυλακής


Τιμές ρεύματος και άλλα θηρία. - Περι ανέμων και υδάτων - Noiz | Forum και Αγγελίες για Μουσικούς\n24 Ιανουαρίου @ Περι ανέμων και υδάτων\nΕίναι ώρα να αποφασίσω αν θα παραμείνω στον πάροχο ρεύματος που ήμουν ή αν θα αλλάξω.\nΠροσπαθώ να βγάλω άκρη με τις τιμές, τη ρήτρα αναπροσαρμογής, την οριακή τιμή συστήματος και το λουρί της μάνας.\nΒλέπω τα όρια των που έχει ο κάθε πάροχος και είναι σε πολλές περιπτώσεις διαφορετικά, κάποιοι έχουν διπλά νούμερα και είναι όλα για το 2021.\nΠράγμα που έχει ενδιαφέρον άλλα δε με αφορά πλέον, αυτό πάει, το πλήρωσα.\nΈχει κάποιος καλύτερη πληροφόρηση;\nΈχει βγάλει κανείς άκρη; Ποιος είναι ο φθηνότερος πάροχος για επαγγελματικό:\nfusiongtr 18 posts\ncigaret13 22 posts\nLK 21 posts\nΔεν έχω ελπίδες βρε φίλε. Δεν με θέλει. Όταν συναντιόμαστε στην είσοδο μου λέει “Θέλετε κάποιον?” Και όταν της λέω ότι μένω εδώ απαντάει «Συγνώμη Δημήτρη, δεν σε αναγνώρισα με τη\nΤο σκέφτηκα* αρκετά και έχω καταλήξει. Η ΗΛΕΚΤΡΙΚΗ κιθάρα είναι κ@λοοργανο. Παίζεις χαμηλά. Δεν το φχαριστιέσαι. Ανεβάζεις ένταση. Δεν το φχαριστιεται η γειτόνισα (αυτό είναι\nΟυίσκυ, τσίπουρα, μπλούζες, κάτι γίνεται, η πέτσα όμως δεν έχει φερμουάρ να την βγάλεις στην ζέστη.\nΉμουν Protergia, απαράδεκτη, καθώς με είχαν βάλει και σε λάθος πρόγραμμα, και μου είχαν βάλει κρυφές χρεώσεις από αυτά που μου χε πει ο πωλητής. Μετά πήγα Watt & Volt, μου φάνηκε λίγο καλύτερα στην αρχή αλλά τώρα τελευταία είδα τις τεράστιες αυξήσεις και λέω τι φάση? Κάτι δεν πάει καλά. Φαντάσου κάνω κατανάλωση 100-150KW, οπότε η χρέωση ρεύματός μου είναι 5-10 ευρώ κάθε μήνα το πολύ. Τα υπόλοιπα είναι το θέμα, φόροι, ρήτρες κτλ.\nΠλήρωνα 20-30 ευρώ το μήνα και ξαφνηκά Δεκέμβρη μου σκάει λογαριασμός 70 ευρώ. Αιτία μια ένδειξη "προζαρμοζόμενες χρεώσεις", που είναι το ίδιο με τη ρήτρα αναπροσαρμογής. Απ'ότι έχω καταλάβει, αυτό πρέπει να είναι ίδιο σε όλες τις εταιρίες καθώς είναι το πόσο αγοράζουν το ρεύμα από τη ΔΕΔΔΗΕ - και αυτό είναι που αυξήθηκε.\nΑπό την άλλη τώρα τον Γενάρη μου ήρθε 2,5 ευρώ, και δεν έχω καταλάβει τι παίχτηκε. Πληρώνω μόνο εκκαθαριστικούς γιατί βάζω εγώ την κατανάλωση online. Οπότε δε ξέρω τι θα κάνω, περιμένω να δω και τον επόμενο μέσα του άλλου μήνα.\nΈλεγα να παώ στη ΔΕΗ πάλι γιατί κάνουν και έκπτωση 15% όταν πληρώνεις στην ώρα σου, αν θυμάμαι καλά, και δεν έχουν κρυφές χρεώσεις και πάγια νομίζω, αλλά μπορεί και να κάνω λάθος. Υπάρχουν και κάτι άλλα προγράμματα που σου δίνουν fixed τιμή, τύπου 25ευρώ/μήνα όσο κάψεις, μέχρι ένα όριο - μετά φαντάζομαι σε κοπανάνε.\nΓια επαγγελματικά προγράμματα φαντάζομαι τα πράγματα θα είναι πολύ διαφορετικά. Υπάρχουν sites τύπου skroutz που συγκρίνεις τιμές και χαρακτηριστικά, αλλά σίγουρα θέλει ψάξιμο. Πρέπει να κάνεις τηλεφωνήματα και να κρατάς σημειώσεις για να δεις τι ταιριάζει στη δική σου κατανάλωση, γιατί εν τέλει αυτό είναι που μετράει.\nεγω έχω ΔΕΗ και ξέρω ένα πράγμα. Κάθε φορά που είναι ο λογαριασμός να βγεί έναντι παίρνω ένδειξη και την στέλνω.\nΔιότι αν δεν στείλειες αυτοί θα πάρουν ένδειξη στο 4μηνο και φυσικά η κατανάλωση θα είναι τεράστια και θα τιμολογήσουν με την μεγάλη κλίμακα. Αλλιώς θα στείλουν δυο εκκαθαριστικούς με την χαμηλότερη κλίμακα.\nΜια φορά την πάτησα και δεν το ξανακάνω.\n3 λεπτά πριν, Alex Raptakis είπε\nΤο 15% είναι στην βασική τιμή. Δηλαδή σε λογαριασμό πχ 300 ευρώ που το ρεύμα σου άντε να είναι 70 θα έχεις έκπτωση στον επόμενο 10 ευρώ.\nΠροφανώς, σιγά μη σου κόψουν από τα υπόλοιπα. Α στη ΔΕΗ παλιά έκαναν και έκπτωση 1 ευρώ αν έβαζες να σου έρχεται online ο λογαριασμός (μόνο online, να μην έρχεται καθόλου χαρτί). Ένα ευρώ από δω, ένα από κει, ΦΑΣΟΥΛΙ ΤΟ ΦΑΣΟΥΛΙ... :P\nδεν σώνεσαι με 10+1 ευρώ σε λογαριασμό των 300.\nΔες από πριν τις κλιμακες χρέωσης και μην αφήνεις (τουλάχιστον στην ΔΕΗ) να σε χρεώνει ανα τετράμηνο.\nΜετα το πρώτο εγκεφαλικό απο την τεράστια διαφορά στον λογαριασμό που έλαβα, διάβασα για τη ρήτρα αναπροσαρμογής και παραδέχτηκα πως χρωστάω μιας και εφαρμόστηκε η ρήτρα.\nΗ ρήτρα αφορά τα συμβόλαια με κυμαινόμενα τιμολόγια όπου ο πάροχος εγγυάται μια διακύμανση της χονδρικής τιμής απόκτησης της ενέργειας.\nΑν ξεπεράσει αυτό το όριο τότε δύναται να μετακυληθεί στον καταναλωτή η αύξηση με την ενεργοποίηση της Ρήτρας Αναπροσαρμογής, σαν επιπρόσθετο κόστος.\nΕδώ διαβάστε αναλυτικά πως.\nΟλα καλά όσο τα πράγματα ήταν φυσιολογικά αλλά με την κάθετη αύξηση προμήθειας της ενέργειας οι τιμές εκτοξεύτηκαν.\nΟι βασικές αιτίες της παγκόσμιας αύξησης της ενέργειας είναι:\nΗ άνοδος των τιμών πετρελαίου λογω της απότομης αύξησης της παραγωγικής δραστηριότητας μετά τη λήξη των περιοριστικών μέτρων απο την πανδημία.\nΗ άνοδος των τιμών φυσικού αερίου λόγω των προβλημάτων ροής απο την Ρωσία. Και αυτό χρησιμοποιείται σε ποσοστο 40-50% για την παραγωγή ρεύματος.\nΓι αυτό προέκυψαν και τα συμβόλαια σταθερού τιμολογίου που είναι μεν ακριβότερα αλλά δεν περιμένεις εκπλήξεις.\nΠ.χ. Στο κυμαινόμενο συμβόλαιο που διαθέτω, αγοράζω την κιλοβατώρα 6 λεπτά (με ρήτρα) ενω σε εναλλακτικό μη κυμαινόμενο, 25 λεπτά. Δεν το λες και φτηνό. Μια η άλλη σου βγαίνει περίπου με τις σημερινές τιμές με ρήτρα.\nΟ πάροχος μου έστειλε νέα πρόταση συμβολαίου με σταθερό τιμολόγιο με διετή δέσμευση. Δεν εχω αποφασίσει ακόμα. Λίγο πολύ όλοι το ίδιο κάνουν.\nΤο θεμα είναι πως, όπως πάνε τα πράγματα η τιμες δεν θα μειωθούν σύντομα, μιας και η Ρωσία απ' όπου η Ευρώπη προμηθεύεται το περισσότερο φυσικό αέριο, είναι στα μαχαίρια με την Ουκρανία όπου περνούν οι αγωγοί και σήμερα - αύριο μπορεί να υπάρξει σύρραξη. Και κλάψ' τα Χαράλαμπε... ποιος ξερει που θα πάει το αέριο.\nΑν θες να πληροφορηθείς και να δεις ανταγωνιστικές τιμές δες εδώ.\nΠαιδιά όπως ακριβώς τα λέει το αφεντικό για την ρήτρα-οριακή τιμή συστήματος. Εκεί είναι η τεράστια παγίδα των παρόχων. Στην ουσία πασάρουν το ρίσκο τους ως επιχείρηση, στον καταναλωτή.\nΉμουν για πολλά χρόνια στον Ηρωνα σε πρόγραμμα -45% από την τιμή κιλοβατώρας της ΔΕΗ αλλά μετά με έγδερναν με την ρήτρα.\nΜετά από αρκετή έρευνα αγοράς επέστρεψα στη ΔΕΗ, ευτυχώς προ 2/12/2021 καθώς αλλάξανε εκτάκτως τα τιμολόγια εννοείται προς τα πάνω. Το καλό με την ΔΕΗ είναι ότι δεν έχει ρήτρες, οπότε αυτό που καις θα πληρώσεις στην τιμή που έχεις συμφωνήσει.\nΟι πάροχοι δεν είναι κακοί αλλά δυστυχώς, όσο υπάρχουν ρήτρες δεν υπάρχει καμία σιγουριά ως προ το τι θα σε χρεώσουν κάθε μήνα. Πάνω κάτω όλοι ξέρουμε πόσο ρεύμα καίμε, το θέμα είναι πόσο θα μας το χρεώσουν.\nΚαι η ΔΕΗ έχει ρήτρες.\nΤο θεμα είναι να γνωρίζεις τι πρόγραμμα διαλέγεις.\nΚυμαινόμενο ή σταθερό;\nΦυσικά το κυμαινόμενο επιλέγεις γιατί είναι πολύ φτηνότερο σε φυσιολογικές συνθήκες.\nΣχεδόν το 1/3 της τιμής του σταθερού.\nΣε καταστάσεις όμως σαν τις σημερινές θέλεις το σταθερό, έτσι δεν είναι;\nΟπότε κοιτάξτε ποιος πάροχος δίνει το φτηνότερο σταθερό αν θέλετε να αλλάξετε πάροχο. Βεβαια θα σας δεσμεύσουν με συμβόλαιο για μια διετία για να βγάλουν τα σπασμένα κι αυτοί. Ενω το κυμαινόμενο το διακόπτεις όποτε θες.\nYou win some, you loose some, που λένε.\nΔεν μπορείς να έχεις και την πίτα και τον σκύλο χωρίς απώλειες.\nη ενέργεια είναι χρηματιστήριο.\nΚαι σιγα μη σ αφήσουν οι καρχαρίες να μπεις συνέταιρος. Συνεταιρος στη χασούρα τους ναι. Στα κέρδη όχι βέβαια.\nΟχι και χρηματιστήριο .\nΦυσικό φαινόμενο είναι η αύξηση των τιμών.\nΚατά τα άλλα, σε όποια εταιρία και να πάτε, πάνω κάτω τα ίδια είναι, το έψαξα το καλοκαίρι.


ΣΕΒ: Η ανάλυση για το ΑΕΠ και τον κύριο λόγο της αποδυνάμωσης του ρυθμού ανάπτυξης – Newsbeast\n«Η οικονομία χρειάζεται μεγαλύτερη εξωστρέφεια και περισσότερες επενδύσεις» τονίζεται\nΑντίθετα, οι επενδύσεις, περιλαμβανομένης της μεταβολής αποθεμάτων, εμφανίζουν άνοδο +21,2%, έναντι υποχώρησης -23,2% το 1ο τρίμηνο του 2018 και αύξησης +1,8% συνολικά το 2018, συμβάλλοντας θετικά κατά +3,4 π.μ. στην αύξηση του ΑΕΠ.\nΟι επενδύσεις σε μεταφορικό εξοπλισμό εμφανίζουν άνοδο +19% ενώ οι επενδύσεις σε μηχανολογικό εξοπλισμό αυξήθηκαν κατά +2,6% (έναντι +22,7% το 1ο τρίμηνο του 2018 και +15,9% συνολικά το 2018). Παράλληλα οι επενδύσεις σε κατοικίες συνέχισαν να κινούνται σε θετικό έδαφος (+6,4%), τροφοδοτούμενες κατά μεγάλο μέρος από την άνοδο του τουρισμού και τη διάδοση της βραχυχρόνιας μίσθωσης. Τέλος, οι επενδύσεις σε λοιπές κατασκευές εμφάνισαν ανάκαμψη (+10,9%), κυρίως λόγω της επιτάχυνσης των δημοσίων κατασκευών.\nΣΧΕΤΙΚΑ TAGSΑΕΠ αναπτυξη ρυθμοΣ αναπτυξηΣ ΣΕΒ


H Activision προέβη σε ακύρωση των Tony Hawk's Pro Skater 3 + 4 Remake - PSaddict.gr\nH Activision προέβη σε ακύρωση των Tony Hawk’s Pro Skater 3 + 4 Remake\nO Tony Hawk τοποθετείται.\nΔύο έτη έχουν μόλις περάσει από την εξαιρετική remake απόπειρα των θρυλικών skating παιχνιδιών, Tony Hawk’s Pro Skater 1&2, ωστόσο το στούντιο ανάπτυξης του, η Vicarious Visions, αποτελεί πλέον παρελθόν.\nΗ απόφαση της Activision Blizzard να ενσωματώσει την ομάδα στα μεγαλεπήβολα project της Blizzard, προκάλεσε έντονες αντιδράσεις και η οποιαδήποτε πιθανότητα για διατήρηση της δημιουργικής ελευθερίας εξαλείφθηκε.\nΜερικούς μήνες πριν την ενσωμάτωση και αφότου το THPS 1&2 είχε απολαύσει διθυραμβικές κριτικές και περισσότερα από 1 εκ. πουλημένα αντίτυπα, η Vicarious Visions ξεκίνησε δουλειά σε μία αντίστοιχη remake προσπάθεια, αυτή την φορά για το τρίτο και τέταρτο κεφάλαιο της σειράς.\nΗ συγκεκριμένη αποκάλυψη προέκυψε μέσω μιας πρόσφατης ζωντανής μετάδοσης στο Twitch κανάλι του andyTHPS, όπου ο Tony Hawk παραβρέθηκε ως καλεσμένος.\nΣυγκεκριμένα, όταν αναφέρθηκε η πιθανότητα αναβίωσης των THPS 3&4, ο Tony Hawk εξήγησε:\nΑυτό υπήρξε το βασικό πλάνο. Η Vicarious Visions βρισκόταν στο στάδιο προετοιμασίας των 3 & 4, ώσπου έφτασε η στιγμή ενσωμάτωσης του στούντιο από την Activision. Στη συνέχεια, η Activision αναζήτησε άλλες εναλλακτικές, άλλους δημιουργούς στους οποίους θα μπορούσε να εμπιστευτεί το IP. Δυστυχώς οι παρουσιάσεις των δημιουργών σχετικά με την κατεύθυνση της σειράς δεν έπεισαν την Activision, με αποτέλεσμα εν τέλει το project να ακυρωθεί.\nΣύμφωνα τόσο με τα λεγόμενα του Hawk, όσο και με την κατεύθυνση στην οποία οδεύει η Activision, η επιστροφή του Tony Hawk’s Pro Skater φαντάζει αμυδρή.\nΦυσικά αναμένουμε και τις δικές σας σκέψεις και απόψεις για την μοίρα των THPS παιχνιδιών στα σχόλια.\nTags: ActivisionTony Hawk's Pro Skater


H Τζώρτζια Γεωργίου μιλάει για το επικό της σαρδάμ on air που έγινε viral - Piperaki.gr\nH Τζώρτζια Γεωργίου μιλάει για το επικό της σαρδάμ on air που έγινε viral\nH Τζώρτζια Γεωργίου, η οποία τα τελευταία χρόνια συμμετέχει στην εκπομπή της Κατερίνας Καραβάτου και του Κρατερού Κατσούλη μίλησε στο περιοδικό People για το επικό σαρδάμ της που έγινε viral στο διαδίκτυο\nμέσα σε 24 ώρες.Ήταν τέλη του περασμένου Ιουνίου, όταν η εκπομπή του Star «Στη Φωλιά των Κου Κου» πρόβαλε απόσπασμα από την συνέντευξη που είχε παραχωρήσει ο Πάνος Ιωαννίδης στην εκπομπή «Μετά τα μεσάνυχτα» και, μεταξύ άλλων, είχε μιλήσει στην Ελεονώρα Μελέτη για το πρώτο ραντεβού.\nΤην ώρα, λοιπόν, που η παρέα της Κατερίνας Καραβάτου και του Κρατερού Κατσούλη σχολίαζαν τα όσα είπε ο γοητευτικός σεφ, η Τζώρτζια Γεωργίου είπε μια ακατάλληλη λέξη on air και όλοι έμειναν άφωνοι.\n«Ήταν η χειρότερη στιγμή που έζησα on air. Μου κόπηκαν τα πόδια, μου σηκώθηκε η τρίχα. Βλέποντας μετά το βίντεο σκεφτόμουν ότι δεν είμαι εγώ αυτή που το είπε. Τόσο πολύ είχα αποστασιοποιηθεί. Εκείνη τη στιγμή είδα την Κατερίνα να κρύβει το πρόσωπό της με τα χέρια. Δεν καταλάβαινα τι γινόταν. Πήγε στην κουζίνα, έκατσε κάτω, έβγαλε τα χέρια από το πρόσωπο και είδα ότι είχε λιώσει από τα γέλια. Προσπάθησα να το σώσω, μίλαγα γρήγορα, σαν να ήθελα να τους βγάλω όλους τρελούς.\nΤα παιδιά από την παραγωγή περνούσαν πίσω από τις κάμερες κρατώντας ένα μεγάλο χαρτί που έγραφε «πέρνα μετά από το λογιστήριο» και μου έκαναν πλάκα. Επειδή δεν μου έχει συμβεί ξανά κάτι τέτοιο, δεν ήξερα πώς να το χειριστώ. Με το που πήγαμε λοιπόν σε διάλειμμα με έπιασαν τα κλάματα. Η Κατερίνα και ο Κρατερός με πλησίασαν και με αγκάλιασαν. Εγώ το βίωσα τόσο έντονα, ένιωσα ντροπή, ενώ όλοι οι συνεργάτες γελούσαν. Μην κρυβόμαστε, ήταν η πραγματική μου σκέψη. Όταν σε καλεί κάποιος σπίτι στο πρώτο ραντεβού, είναι για να σε ξεμοναχιάσει, με ό,τι αυτό συνεπάγεται. Απλώς μου βγήκε η πραγματική μου σκέψη», δήλωσε χαρακτηριστικά.\nTo viral video με τη Cynthia Nixon που αποτυπώνει το πώς η κοινωνία βλέπει τη γυναίκα σήμερα\nH δήλωση «καρφί» της Νικολέττας Ράλλη για τον Γιώργο Μαυρίδη


Radio Hypethros: TLG: Ο Θησαυρός της Ελληνικής Γλώσσας ψηφιοποιημένος\nTLG: Ο Θησαυρός της Ελληνικής Γλώσσας ψηφιοποιημένος\n— Είναι ένα πρόγραμμα ψηφιοποίησης όλων των ελληνικών κειμένων που έχουν διασωθεί από την αρχαιότητα μέχρι σήμερα. Ξεκίνησε το 1972, σε μία εποχή που οι φιλόλογοι δεν ήξεραν καν τη χρήση της ηλεκτρικής γραφομηχανής. Η Marianne McDonald, φοιτήτρια τότε στο Πανεπιστήμιο της Καλιφόρνιας, διέθεσε για τον σκοπόν αυτόν ένα εκατομμύριο δολάρια, ποσό αστρονομικό για εκείνη την εποχή, και έτσι δημιουργήθηκε το Ινστιτούτο και άρχισε το συγκεκριμένο πρόγραμμα. Σήμερα, έχουμε ψηφιοποιήσει όλα τα κείμενα από τον Όμηρο μέχρι την Άλωση της Κωνσταντινουπόλεως τον 15ο αιώνα και πλέον συνεχίζουμε με κείμενα που ξεπερνούν αυτό το χρονικό όριο. Το 60% των κειμένων που έχουμε είναι απ’ τη Βυζαντινή περίοδο. Υπάρχουν πολλά κενά γιατί από εκείνη την περίοδο δεν διαθέτουμε πολλές έγκριτες εκδόσεις. Και αυτό ακριβώς επισημάνθηκε στο 2ο Συνέδριο του Δήμου Αθηναίων.\nΤο 1985, με τη βοήθεια του ιδίου, το TLG κυκλοφόρησε τον πρώτο ψηφιακό δίσκο στην ιστορία των υπολογιστών που δεν περιείχε μουσική. Περιείχε ελληνικά κείμενα! Εκτός απ’ αυτό, δημιούργησε έναν μικρό υπολογιστή — λένε μάλιστα ότι τον έφτιαξε στο γκαράζ του σπιτιού του— ο οποίος είχε τη δυνατότητα να διαβάζει τα συγκεκριμένα CD του TLG. Οπότε, τα πανεπιστήμια μπορούσαν να αγοράσουν αυτό το κομπιούτερ, αλλά και το CD, και έτσι να έχουν πρόσβαση σε όλα τα κείμενα που είχε ψηφιοποιήσει το Ερευνητικό μας Κέντρο. Τότε, ήταν περίπου 50 εκατομμύρια ελληνικές λέξεις. Τώρα πια δεν βγάζουμε CD, καθώς όλο το υλικό βρίσκεται στο Διαδίκτυο, στη διεύθυνση www.tlg.uci.edu. Έχουμε τώρα 105 εκατομμύρια ελληνικές λέξεις*, 3.962 συγγραφείς και περίπου 15.000 κείμενα.


ΥΓΕΙΑ Archives - Σελίδα 5 από 28 - Fonografos.net\nHome/ΥΓΕΙΑ (page 5)\nΤι πρέπει να τρώτε και Πότε να πάτε στον γιατρό\n8 Φεβρουαρίου, 2021\tFeatured, ΥΓΕΙΑ 0\nΗ κόπωση που νιώθουμε μπορεί να μην οφείλεται στους γρήγορους ρυθμούς της καθημερινότητας, αλλά κάποια πάθηση, γι’ αυτό δεν θα πρέπει να την αγνοήσετε. Αρκετοί άνθρωποι αισθάνονται καθημερινά κούραση και δυσφορία, έχουν δυσκολία συγκέντρωσης και νιώθουν συνεχώς υπνηλία, ακόμα και αν δεν καταβάλλουν κάποια ιδιαίτερη σωματική προσπάθεια. Συνήθως το αποδίδουν …\nΟι απίστευτες ευεργετικές ιδιότητες των σπόρων της μουστάρδας για την υγεία μας.\nΑν σας έλεγαν ότι σε κάθε σπίτι, σε κάθε ψυγείο και σε κάθε τραπέζι υπάρχει ένα “μαγικό” συστατικό με απίστευτα οφέλη για το άσθμα, τον καρκίνο του γαστρενετερικού, τη χοληστερόλη, την υγεία των μαλλιών, τις δερματικές ασθένειες, μέχρι και τη δυσπεψία, ωστόσο πολλοί άνθρωποι αρνούνται να το καταναλώσουν λόγω γευστικών …\nΦλόμος αυτοφυές βότανο για κρυολογήματα και φλεγμονές\n7 Φεβρουαρίου, 2021\tFeatured, ΥΓΕΙΑ 0\nΟ Φλόμος ανήκει στην Οικογένεια Σκροφουλαριίδες (Scrophulariaceae) ή Χοιραδϊίδες και στο γένος Verbascum. Υπάρχουν περίπου 360 είδη παγκοσμίως (40+ στη χώρα μας) και ως φλόμος στην Ελλάδα αναφέρεται συνήθως το είδος Verbascum Thapsus (φλόμος ο Θάψος). Άλλα γνωστά ονόματα του: Γλώσσα, βερμπάσκο, μελισσαντρού, αγιαννόχορτο, σπλόνος, λαμπάδα του Αγίου Ιωάννη. Πρόκειται …\nΠολλά συστατικά των φρούτων και των λαχανικών βοηθούν στην αποβολή των τοξικών μετάλλων από το σώμα. Για παράδειγμα, ο κόλιανδρος, το μηλικό οξύ (στα σταφύλια), το κιτρικό οξύ (στα εσπεριδοειδή), το σουκινικό οξύ (στα μήλα και στα βατόμουρα), οι πηκτίνες (στα μήλα και στη φλούδα και στον πολτό των εσπεριδοειδών) …\nΗ σοκολάτα κάνει καλό όταν τρώγεται με μέτρο…\nΑν υπάρχει κάποιος άνθρωπος που ισχυρίζεται ότι δεν του αρέσει η σοκολάτα, σίγουρα λέει ψέματα. Είναι το πρώτο πράγμα όταν σκεφτόμαστε κάτι γλυκό, τουλάχιστον οι περισσότεροι, ενώ η απόλαυση που προσφέρει, για τους λάτρεις των γλυκών, δεν συγκρίνεται με καμία άλλη. Και ενώ θα έλεγε κανείς ότι η υπερβολική της κατανάλωση …\nΤι είναι η ινομυαλγία; Πώς διαγιγνώσκεται, λοιπόν, και πώς αντιμετωπίζεται;\n6 Φεβρουαρίου, 2021\tFeatured, ΥΓΕΙΑ 0\nΙνομυαλγία Πώς αποκαθίσταται η ποιότητα ζωής Η ινομυαλγία είναι μια χρόνια νόσος, η οποία χαρακτηρίζεται από τον σωματικό πόνο που προέρχεται από τους συνδέσμους και τους μυς. Η πάθηση δεν είναι απειλητική για τη ζωή του ασθενούς, όμως επηρεάζει την καθημερινότητά του. Πώς διαγιγνώσκεται, λοιπόν, και πώς αντιμετωπίζεται; Τι είναι …\nΤα κοινά φάρμακα πολλές φορές έχουν απρόβλεπτες παρενέργειες και κοστίζουν ακριβά. Υπάρχει όμως μια φυσική συνταγή με καταπληκτικά αποτελέσματα για την υγεία. Το μόνο που έχετε να κάνετε είναι να ανακατέψετε χυμό λεμονιού με λίγο ελαιόλαδο σε ένα κουταλάκι του γλυκού. Έτοιμο! Είναι απλό και έχει πολύτιμα οφέλη. Συνεχίστε να …\n5 Φεβρουαρίου, 2021\tFeatured, ΥΓΕΙΑ 0\nΌταν ήμουν παιδί στο χωριό, περνούσα αρκετό χρόνο στην αυλή παίζοντας υπό την επίβλεψη της γιαγιάς. Ανάμεσα στους καλλωπιστικούς θάμνους, τα ετήσια λουλούδια, τα καρποφόρα δέντρα και το μικρό λαχανόκηπο, φύτρωναν που και που κάποια αυτοφυή ζιζάνια. Θυμάμαι τη γιαγιά να δείχνει ένα από αυτά, να κόβει ένα από τα …\nΗ χρήση μάσκας άλλωστε είναι ένα από τα βασικότερα μέτρα για να περιοριστεί ο κορονοϊός. Όσο πιο αποτελεσματική είναι και όσο πιο σωστά την φοράμε, τόσο καλύτερα προστατεύουμε τους γύρω μας και τον εαυτό μας. “Μια υφασμάτινη μάσκα είναι περίπου 50% αποτελεσματική στον αποκλεισμό των ιών και των αερολυμάτων”, λέει …\n4 Φεβρουαρίου, 2021\tFeatured, ΥΓΕΙΑ 0\nΥπάρχει ένας εύκολος τρόπος για να μειώσετε το μεγάλο μέγεθος της κοιλιάς σας, κι αυτό είναι το Sassy Water. Ονομάστηκε έτσι από την εφευρέτη της Cynthia Sass, αυτή η συνταγή μετατρέπει το συνηθισμένο νερό σε ένα θαυματουργό ρόφημα που μπορεί να κάνει θαύματα για την υγεία σας. Περιέχει σχεδόν καθόλου …


Το άστρο του Μάριο Ντράγκι δεν πρόκειται να σβήσει σύντομα | Η Εφημερίδα των Συντακτών\nΕΝΤΥΠΗ ΕΚΔΟΣΗ 26.09.2021, 18:13\nΕχοντας τον «αέρα» μιας ευρύτατης αποδοχής από το κοινοβούλιο, αλλά και των αλλεπάλληλων νικών που πετυχαίνει έναντι του Ματέο Σαλβίνι και της ακροδεξιάς Λέγκας, ο Μάριο Ντράγκι... παραείναι ισχυρός για να κυβερνήσει μόνο μέχρι το 2023 και πλέον οι σύμμαχοί του, ιδίως αυτοί από την Κεντροαριστερά, ψάχνουν τρόπο να συνεχίσει να κυβερνά και μετά τις εκλογές.\nΤο ότι δεν ήταν λύση έκτακτης ανάγκης έγινε σαφές από την αρχή. Αλλά τώρα η προοπτική «ευρύτατης διακυβέρνησης» αυξάνεται σημαντικά. Ο Μάριο Ντράγκι ηγείται της Ιταλίας με τεράστια άνεση, έχοντας εξασφαλίσει την υποστήριξη του 80% του κοινοβουλίου. Λαμβάνει αυστηρά μέτρα για τον περιορισμό της πανδημίας, βάζει στη γωνία τον Ματέο Σαλβίνι και τις ακραίες τάσεις της Λέγκα και την ίδια ώρα «φλερτάρει» και με τους Ιταλούς βιομήχανους. Μόλις τους υποσχέθηκε ότι δεν θα αυξηθούν οι φόροι. Και εκείνοι, στη γενική τους συνέλευση, σηκώθηκαν όρθιοι να τον επευφημήσουν με παρατεταμένο χειροκρότημα.\n«Δεν είναι ο εκπρόσωπος της θείας πρόνοιας, αλλά πρόκειται σίγουρα για τον άνθρωπο της αναγκαιότητας» δήλωσε με νόημα ο επικεφαλής της Ενωσης Βιομηχάνων Confindustria, Κάρλο Μπονόμι. Την ίδια ώρα η σχέση του Ιταλού πρωθυπουργού δεν είναι προβληματική ούτε με τα συνδικάτα. Δεν δέχτηκε την πρότασή τους για δωρεάν διαγνωστικά τεστ που να διευκολύνουν όσους εργαζόμενους δεν έχουν εμβολιαστεί, αλλά έκανε μια άλλου είδους παραχώρηση: οι αντιεμβολιαστές χωρίς «πράσινο πάσο» δεν θα παίρνουν μισθό και δεν θα μπαίνουν στους χώρους εργασίας, αλλά δεν θα τίθενται -επίσημα- σε καθεστώς διαθεσιμότητα από τους εργοδότες τους.\nΟ «σούπερ Μάριο» λοιπόν προς το παρόν συνεχίζει να κυβερνά ανεμπόδιστα με κύριο στόχο την οικονομική ανάκαμψη, η οποία φέτος αναμένεται να αγγίξει το 6% του ΑΕΠ. Κινείται με τέτοια ευχέρεια, που σε πολιτικούς κύκλους (κυρίως της Κεντροαριστεράς) άρχισε να ακούγεται μια νέα, εντυπωσιακή πρόταση: να μπορέσει να μείνει στην πρωθυπουργία ο πρώην πρόεδρος της Ευρωπαϊκής Κεντρικής Τράπεζας και μετά τις βουλευτικές εκλογές του 2023.\nΕνα σενάριο το οποίο για να μπορέσει να εφαρμοστεί θα συναντήσει σίγουρα σειρά πρακτικών δυσκολιών. Διότι η Λέγκα και τα ακροδεξιά Αδέλφια της Ιταλίας περιμένουν πώς και πώς το εκλογικό αυτό ραντεβού, με την ελπίδα ότι αν διατηρήσουν τα σημερινά ποσοστά τους στην πρόθεση ψήφου (μαζί αγγίζουν το 43%) μπορεί να καταφέρουν να κυβερνήσουν και αυτόνομα, χωρίς τη στήριξη της Φόρτσα Ιτάλια του Μπερλουσκόνι. Αν δεν τα καταφέρουν όμως, θα αυξηθούν πράγματι οι πιθανότητες μιας δεύτερης κυβέρνησης Ντράγκι.\nΜε τη σύμπραξη, δηλαδή, του κεντροαριστερού Δημοκρατικού Κόμματος, των Πέντε Αστέρων, της Φόρτσα Ιτάλια (που λαμβάνει όλο και σαφέστερες αποστάσεις από τον Σαλβίνι) και διάφορων άλλων μικρών κεντρώων δυνάμεων. Μια δεύτερη θητεία με την οποία ο Ιταλός τεχνοκράτης πρωθυπουργός θα μπορούσε να εγγυηθεί την αποτελεσματική χρήση των χρηματοδοτήσεων του Ευρωπαϊκού Ταμείου Ανάκαμψης. Συνολικά η Ιταλία αναμένει να της δοθούν 209 δισεκατομμύρια ευρώ και είναι γνωστό σε όλους πλέον ότι οι παγίδες δεν λείπουν: από τις μαφίες μέχρι τις πελατειακές σχέσεις και τις «θολές» εργολαβίες.\nΤην ίδια ώρα βέβαια υπάρχει και το άλλο μεγάλο θέμα: στην αρχή του επόμενου έτους θα λήξει η θητεία του Σέρτζιο Ματαρέλα και θα πρέπει να εκλεγεί νέος πρόεδρος της Δημοκρατίας. Μέχρι τώρα ακουγόταν με έμφαση το όνομα του Μάριο Ντράγκι. Αλλά επειδή δεν μπορεί -ακόμα- να είναι δισυπόστατος, θα έπρεπε να εγκαταλείψει την πρωθυπουργία. Κάτι που σημαίνει προκήρυξη πρόωρων βουλευτικών εκλογών με αυξημένη πιθανότητα υπερίσχυσης της Λέγκα και των ακροδεξιών.\nΟι «παλιές εναλλακτικές» ακούν στο όνομα του πρώην πρωθυπουργού και προέδρου της Κομισιόν, Ρομάνο Πρόντι, του Σίλβιο Μπερλουσκόνι και του επίσης πρώην πρωθυπουργού, Μάσιμο ντ’ Αλέμα. Ο πρώτος όμως «κάηκε» ήδη το 2013, όταν για το ύπατο αυτό αξίωμα δεν τον ψήφισε μέρος της Κεντροαριστεράς. Ο δεύτερος αντιμετωπίζει προβλήματα υγείας και τις ατέλειωτες δικαστικές του περιπέτειες, ενώ ο τρίτος θεωρείται από πολλούς υπερβολικά συγκρουσιακός.\nΤις τελευταίες μέρες άρχισε να ακούγεται και το όνομα του πρώην πρωθυπουργού και νυν Ευρωπαίου επιτρόπου Οικονομικών Υποθέσεων, Πάολο Τζεντιλόνι. Με χαμηλό προφίλ, χωρίς «βεντετισμούς», θα μπορούσε -ενδεχομένως- να εξασφαλίσει την αναγκαία συναίνεση.\nΑλλά ως γνωστόν στην Ιταλία η εκλογή κάθε προέδρου αποτελεί μια ξεχωριστή, απρόβλεπτη υπόθεση. Διότι τα κόμματα βρίσκουν την ευκαιρία να προχωρήσουν σε ατελείωτες παρασκηνιακές διαβουλεύσεις, πιέσεις, συμμαχίες, με τις οποίες επιβεβαιώνουν -πολύ συχνά- την τεράστια απόσταση που τα χωρίζει από την κοινωνία των πολιτών.